Tiada ‘political will’, rasuah punca aktiviti judi gagal dibanteras

BANGI, 20 Zulhijjah 1441H, Isnin – Isu aktiviti perjudian yang dipercayai didalangi tauke Cina hanya akan menambahkan rasa sakit hati orang Melayu, sekiranya tidak ditangani dengan baik oleh pemimpin negara.

Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman percaya, wujud kelompongan di pelbagai peringkat menyebabkan isu berkaitan aktiviti perjudian tidak selesai, termasuk yang tular sejak beberapa hari lalu.

Sebelum ini, tular satu video yang disiarkan secara langsung menerusi laman sosial Facebook Hot Burger Malaysia serta dikongsi akaun Asri Janggut mendakwa, pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh.

Lelaki dikenali sebagai Mohd Asri Hamid mendakwa demikian selepas tidak berpuas hati beberapa gerai yang menjual burger pada waktu malam disita oleh Majlis Bandaraya Shah Alam (MBSA), sedangkan beberapa kedai haram milik warga asing dan kedai perjudian dibiarkan beroperasi tanpa tindakan.

Bagaimanapun, polis menafikan dakwaan berkenaan dan menjelaskan telah melakukan 40 serbuan dan 132 tangkapan bagi kes perjudian di sekitar kawasan itu sehingga Julai tahun ini.

Difahamkan, polis akan memanggil individu berkenaan dalam masa terdekat bagi membantu siasatan berhubung video yang ditularkannya itu.

Mengulas perkara itu, Ustaz Mohd Hazizi berkata, serbuan yang dilakukan pihak berkuasa sejak berpuluh tahun dahulu, tidak membasmi kegiatan haram berkenaan.

“Kita semua tahu adalah perkara biasa sebarang serbuan dihidu lebih awal oleh sindiket perjudian. Bukan perkara pelik. Begitu juga serbuan-serbuan aktiviti maksiat pelacuran.

“Penguatkuasaan undang-undang sedia ada hanyalah aktiviti-aktiviti mengikut SOP. Itu sebab pengadu pula yang dicari dalam kes ini,” katanya dalam kenyataan.

Beliau berkata, isu berkenaan tidak akan selesai kerana tiada ‘political will’ untuk membanteras secara habis-habisan kegiatan berkenaan, selain wujudnya salah guna kuasa dan rasuah dalam kalangan sebahagian anggota penguat kuasa.

“Kes subahat anggota penguat kuasa dalam melindungi kegiatan haram seperti yang didedahkan di Johor sudah tentu wujud di negeri-negeri lain.

“Kita memerlukan pemimpin yang berwibawa,” katanya.


Persoalan isu strategik perang Palestin-Israel

BEBERAPA isu strategik yang perlu difikirkan dałam perang Palestin-Israel.

1. Amerika Syarikat dan Israel mahu mengawal naratif perang Palestin-Israel kepada Israel-Hamas. Jika dilihat dalam media-media utama Barat mereka akan gunakan kata kunci ini. Tetapi apa yang lebih membimbangkan mereka, naratif tersebut telah berkembang daripada sekadar isu Palestin kepada isu umat Islam dan maruah orang Arab.

2. Pemimpin-pemimpin Arab gusar akan pengalaman semasa Arab Spring akan menimpa mereka, jika meneruskan dasar berkecuali atau bersekutu bersama Israel. Negara-negara seperti Mesir, Jordan dan Saudi telah mula mengeluarkan pandangan yang lebih lunak kepada Palestin.

3. Beberapa projek normalisasi yang sedang berjalan – terutama normalisasi Israel-Arab Saudi yang jika berjaya dilaksanakan, akan mengukuhkan projek Israel Raya – berjaya ditangguhkan.

4. Amerika Syarikat perlu memastikan Israel memenangi peperangan ini, untuk melindungi ‘air muka’ mereka selaku pemberi dana bantuan luar terbesar kepada Israel sejak 75 tahun yang lalu, atas dakwaan mengatakan Israel menjaga kepentingan strategik nasional Amerika di Timur Tengah. Amerika Syarikat harus memastikan ‘pelaburan mereka’ berbaloi atau bersedia menghadapi kerugian, ditambah dengan situasi ekonomi negara mereka yang menekan.

5. Russia mengunakan kesempatan ini atas tumpuan dunia beralih kepada teater peperangan di Ukraine kepada Timur Tengah. Russia akan mengandakan serangan dan usaha penjarahan ke atas wilayah-wilayah Ukraine.

6. Russia melihat peluang untuk meningkatkan pengaruh mereka di Timur Tengah, melalui kerjasama bersama Iran dan kumpulan-kumpulan anti-Barat. Mendanai kumpulan-kumpulan yang ingin meruntuhkan Barat serta memberi bantuan persenjataan dan ketenteraan.

7. China akan menjadi sebahagian pemain penting dalam usaha pembangunan-pembangunan infrastruktur melalui projek-projek Inisiatif Jalur dan Laluan (BRI) di Timur Tengah. Ini termasuk menjadi broker kepada perjanjian Iran-Arab Saudi baru-baru ini. China akan melihat kepada sentimen negara-negara Arab terhadap perang Palestin-Israel untuk mengawal kepentingan mereka di sana.

8. Sehingga kini, tiada negara Islam yang berani membuat pendirian untuk menghantar bantuan persenjataan dalam perang Palestin-Israel. Termasuklah dalam Pertubuhan Kerjasama Islam (OIC) dan Liga Arab. Ramai pihak masih membuat perkiraan untung rugi.

9. Namun, kumpulan-kumpulan militia Syiah seperti Hezbollah di Lubnan, Iraq, Yaman serta Taliban di Afghanistan bersedia untuk memberi bantuan kepada Hamas dalam perang melawan Israel.

10. Hamas tiada pilihan besar untuk bermain dalam ruang ini, kecuali mendapat bantuan besar daripada Qatar melalui Al Jazeera untuk memberikan naratif memihak kepada mereka serta bantuan ketenteraan daripada Hezbollah dan Iran. Ramai pihak mempersoalkan tindakan ini, namun apa lagi pilihan yang ada apabila negara-negara Sunni menyepikan diri, akibat dirantai normalisasi Israel.

11. Hamas perlu memastikan isu Palestin ini hidup daripada terus dimatikan oleh projek Normalisasi Israel.

12. Usaha mereka untuk mendapatkan bantuan peperangan ini bertambah sulit apabila wakil Fatah yang menguasai kedutaan Palestin di negara-negara lain tidak menyalurkan bantuan kepada mereka dan Gaza.

13. Persoalan seterusnya yang harus ditanyakan, apakah langkah intervensi yang harus dilakukan untuk mengeluarkan negara Islam daripada terus dirantai dan berpada dengan hanya memberi bantuan kemanusian?

14. Apakah masa hadapan konflik ini? Bilakah isu pembebasan Palestin ini akan bertukar daripada projek bantuan kemanusian, kepada projek realistik membebaskan Palestin?

COO IRIS Institute
Asyraf Farique


Bersatu mahu UMNO fikir kepentingan rakyat sebelum kuasa

PUTRAJAYA, 5 Rabiulawal 1444H, Ahad – Timbalan Presiden Bersatu, Datuk Seri Ahmad Faizal Azumu berkata, partinya mahu kepimpinan UMNO memikirkan kepentingan rakyat sebelum membuat sebarang keputusan untuk membubarkan Parlimen bagi memberi laluan kepada Pilihan Raya Umum ke-15 (PRU15).

Beliau berkata, UMNO tidak seharusnya hanya menumpukan usaha untuk mendapatkan kuasa sebaliknya perlu mengambil kira faktor lain seperti cuaca, kesiapsiagaan pasukan keselamatan dan perbelanjaan negara jika PRU15 diadakan tahun ini.

“Bersatu mahu kerajaan memberi tumpuan kepada kesediaan kerajaan mengadakan PRU15. Adakah anggota polis mencukupi, dan sekiranya enam negeri tidak mengadakan pilihan raya negeri tahun ini, adakah ia akan meningkatkan perbelanjaan negara?

“Perkara sebegini perlu dipandang serius, kerana kita bukan sahaja tertumpu untuk mendapatkan kuasa kerajaan tetapi juga kepentingan rakyat sebagai keutamaan,” katanya.

Pada Jumaat, Setiausaha Agung UMNO, Datuk Seri Ahmad Maslan berkata, berdasarkan cadangan Majlis Tertinggi (MT) UMNO yang mahu Parlimen dibubarkan, dalam masa terdekat, Perdana Menteri, Datuk Seri Ismail Sabri Yaakob akan mengemukakan cadangan tarikh pembubaran kepada Yang di-Pertuan Agong mengikut perkara 40 (1) Perlembagaan Persekutuan.

Ketika ditanya mengenai persiapan Bersatu menghadapi PRU15, Ahmad Faizal berkata, parti itu bersedia bekerjasama rapat dengan rakan Perikatan Nasional bagi mewujudkan kerajaan yang stabil dan memberikan perkhidmatan yang baik kepada rakyat.


Filem Mat Kilau meniup rasa patriotisme dalam diri rakyat

BANGI,16 Zulhijjah 1443H, Sabtu – Filem yang mengangkat kisah perjuangan pahlawan Melayu, Mat Kilau: Kebangkitan Pahlawan disifatkan sebagai naskhah yang lahir tepat pada masanya di ambang sambutan kemerdekaan negara.

Bukan sekadar berjaya meniup rasa bangga dan patriotisme dalam diri rakyat di negara ini tetapi turut mendidik sifat positif yang perlu ada dalam diri seseorang demikian pandangan bekas Menteri di Jabatan Perdana Menteri (Hal Ehwal Agama), Datuk Dr Zulkifli Mohamad al-Bakri.

“Filem ini mendidik kita erti berpegang kepada agama, menghormati guru, mengasihi rakan taulan, setia kawan, mempunyai semangat juang yang amat tinggi tanpa menyerah kepada penjajah.

“Moga semangat perjuangan dan patriotisme kita terus membara. Menjadi titik perubahan kepada pembangunan bangsa, agama dan industri perfileman tanah air,” katanya menerusi perkongsian ideanya berkaitan isu-isu semasa di blog al-Mawaqif.

Kongsi Zulkifli yang juga bekas Mufti Wilayah Persekutuan ke-7, filem biografi epik itu turut mengingatkan beliau pengalaman bapanya bertemu Mat Kilau di Pulau Tawar selepas kemunculan semula pahlawan Melayu berkenaan.

“Filem Mat Kilau mengingatkan saya akan sekeping gambar yang disimpan ayahanda saya. Mat Kilau ditemui semula pada tahun Disember 1969, tahun saya dilahirkan.

“Zulkifli bin Mohamad masih seorang bocah berumur sekitar 1 tahun pada masa itu. Sudah pasti saya tidak ada memori tentang beliau.

“Namun, pada tahun yang sama juga ayahanda saya, Ustaz Mad bersama beberapa orang rakannya telah pergi ke Pulau Tawar untuk bertemu dengan Mat Kilau selepas heboh kemunculannya semula setelah 70 tahun menghilang,” ujarnya.

Beliau turut berkongsi gambar kenangan bapanya dan beberapa rakan bersama Mat Kilau yang masih kekal dalam simpanan keluarga sehingga hari ini.

Pada masa sama, Zulkifli menyatakan setinggi-tinggi penghargaan kepada penerbit, pengarah, pelakon, kru dan semua yang terbabit dalam menjayakan filem epik sejarah yang mendapat sambutan luar biasa itu sehingga berjaya meraih kutipan melebihi RM70 juta.

“Saya melihat ruang yang lebih luas jika pelbagai pihak berkepentingan terutamanya kerajaan dapat berganding bahu dalam memajukan industri perfileman tanah air.

“Selain dapat kembali memberi manfaat bagi menyelesaikan pelbagai masalah masyarakat,” katanya.


Percepat beri dos penggalak ke pusat jagaan warga emas

BANGI, 17 Rejab 1443H, Sabtu – Kerajaan digesa untuk mempercepatkan pemberian dos penggalak vaksin COVID-19 kepada warga emas terutama mereka yang berada di pusat jagaan.

Perkara demikian disuarakan oleh Gabungan Kesihatan Malaysia (MHC) dan Persatuan Perubatan Geriatrik Malaysia (MGSM) yang melihat pemberian suntikan berkenaan adalah penting bagi memastikan golongan warga emas dapat mengharungi gelombang varian Omicron dengan kadar jangkitan minimum.

Kesemua persatuan berkenaan melahirkan kerisauan dengan lonjakan kes harian COVID-19, dengan sebahagian besar warga emas di pusat jagaan masih lagi belum menerima dos penggalak.

“Walaupun terdapat segelintir warga emas yang mampu mendapatkan dos penggalak di pusat vaksinasi tanpa sebarang bantuan, namun situasi ini tidak sama dengan golongan warga emas di pusat-pusat jagaan,” katanya dalam kenyataan, hari ini.

Kenyataan itu turut ditandatangani 15 persatuan dari MHC dan MGSM, antaranya Pertubuhan Ikram Malaysia (Ikram) Health, Persatuan Perubatan Malaysia dan Persatuan Ahli Farmasi Malaysia.

Mengulas lanjut, kenyataan itu memaklumkan, semua pihak yang terbabit perlu berusaha mencari dan berhubung dengan pusat-pusat warga emas bagi menjalankan vaksinasi bergerak tanpa mengira status pendaftaran mereka.

“Vaksin harus dibawa kepada golongan warga emas rentan ini dan bukanlah mereka yang perlu mencari bekalan vaksin.

“Kami menggesa kerajaan mengambil tindakan segera untuk memastikan semua warga emas divaksinasi dan digalak dengan secepat mungkin,” tegasnya.


Palestin: 8 dibunuh, 140 cedera dalam masa 2 minggu angkara Israel

RAMALLAH, 9 Syaaban 1443H, Sabtu – Pasukan pengganas Israel menembak dan membunuh lapan rakyat Palestin, selain mencederakan 140 yang lain dalam tempoh dua minggu antara 22 Februari hingga 9 Mac lalu.

Menurut laporan dwi mingguan Perlindungan Orang Awam di wilayah Palestin yang diterbitkan Pejabat Pertubuhan Bangsa-Bangsa Bersatu (PBB) Bagi Penyelarasan Hal Ehwal Kemanusiaan (OCHA), sebanyak 29 bangunan milik Palestin dirobohkan dan menyebabkan 62 orang termasuk 28 kanak-kanak hilang tempat tinggal.

Pada 9 Mac, seorang lelaki Palestin berusia 23 tahun meninggal dunia akibat parah ditembak tentera Israel berhampiran perkampungan Burqa, bandar Nablus di Tebing Barat pada 2 Mac lalu.

22 Februari lalu, seorang remaja lelaki berusia 13 tahun ditembak mati berhampiran al Khader di Bethlehem, dan seorang lagi remaja 19 tahun turut dibunuh oleh rejim di Beit Fajjar pada 1 Mac.

Pada 6 Mac, seorang remaja lelaki Palestin berusia 15 tahun ditembak di Abu Dis, timur Baitulmaqdis.

Dua warga Palestin berusia 19 dan 22 tahun turut ditembak mati polis Israel di kota lama, Baitulmaqdis pada 6 dan 7 Mac kerana didakwa cuba menikam serta mencederakan pasukan rejim.

Sementara dua lagi rakyat Palestin dibunuh oleh tentera Israel pada 1 Mac di kem pelarian Jenin.

Pada masa sama, 140 rakyat Palestin termasuk 20 kanak-kanak cedera angkara tindakan tentera pengganas Israel di seluruh Tebing Barat, kata laporan PBB.

Hampir separuh daripada kecederaan direkodkan berhampiran Beita dan Beit Dajan – kedua-duanya di daerah Nablus – Kafr Qaddum, berhampiran Qalqiliya, kejiranan Sheikh Jarrah di Baitulmaqdis Timur dan kawasan H2 bandar Hebron, dalam demontrasi menentang penempatan serta solidariti terhadap keluarga yang terbabit tindakan pengusiran.

Tentera Israel juga melakukan 82 operasi mencari dan menangkap serta menahan 183 rakyat Palestin dalam tempoh sama. – Agensi


Langkah bantu mangsa sindiket penipuan kerja tumpuan Parlimen hari ini

KUALA LUMPUR, 7 Rabiulawal 1444H, Selasa – Tindakan-tindakan yang diperlukan bagi membantu rakyat Malaysia yang ditipu dan diculik sindiket penipuan pekerjaan terutamanya di rantau Asia Tenggara bakal menjadi tumpuan persidangan Dewan Rakyat hari ini.

Menurut Aturan Urusan Mesyuarat dalam laman sesawang rasmi Parlimen, soalan itu selain tindakan pencegahan yang diambil kementerian berkenaan dan Kedutaan-Kedutaan Malaysia bagi membanteras kegiatan penipuan pekerjaan berkenaan diajukan Datuk Mohd Fasiah Mohd Fakeh (Bersatu-Sabak Bernam) kepada Menteri Luar pada sesi Waktu Pertanyaan Menteri.

Turut tersenarai, soalan Wong Hon Wai (PH-Bukit Bendera) yang meminta Menteri Kewangan sama ada satu krisis kewangan sedang terbentuk berikutan nilai Ringgit Malaysia menjunam berbanding dolar Amerika Syarikat (AS), kadar inflasi dan hutang kerajaan yang kian bertambah.

Pada sesi soal jawab pula, Wan Hassan Mohd Ramli (PAS-Dungun) akan mengajukan soalan kepada Menteri Pengangkutan mengenai inisiatif dilaksanakan kementerian berkenaan bagi mengawal dan memantau harga tiket penerbangan domestik pada kebanyakan masa yang mahal dan tidak berpatutan.

Selain itu, Datuk Seri Anwar Ibrahim (PH-Port Dickson) mahu Menteri Perdagangan Dalam Negeri dan Hal Ehwal Pengguna menyatakan prestasi Pasukan Khas Jihad Tangani Inflasi dalam menangani kenaikan kadar inflasi keseluruhan yang meningkat kepada 4.4 peratus dan inflasi makanan kepada 6.9 peratus pada Julai 2022 sepertimana laporan Indeks Harga Pengguna (IHP) terbitan Jabatan Perangkaan Negara (DOSM).

Dewan Rakyat juga dijangka bakal tertumpu kepada pembentangan Rang Undang-Undang Kesatuan Sekerja (Pindaan) 2022, Rang Undang-Undang Kualiti Alam Sekeliling (Pindaan) 2022, Rang Undang-Undang Pengangkutan Jalan (Pindaan) 2022, Rang Undang-Undang Lembaga Pelesenan Kenderaan Perdagangan (Pindaan) 2022 dan Rang Undang-Undang Pengangkutan Awam Darat (Pindaan) 2022 untuk bacaan kali kedua.

Turut tersenarai adalah pembentangan untuk bacaan kali kedua bagi Rang Undang-Undang Kawalan Produk Tembakau dan Merokok (Pindaan) 2022 (Dalam pertimbangan Jawatankuasa Pilihan Khas), selain Rang Undang-Undang Makanan (Pindaan) 2022 serta Rang Undang-Undang Pencegahan dan Pengawalan Penyakit Berjangkit (Pindaan) 2021.

Persidangan Dewan Rakyat kali ini dijadualkan berlangsung selama 32 hari dari 3 Okt hingga 29 Nov. – Bernama


Salahkah saya kata ‘Malaysia Tanah Melayu’?

BANGI, 17 Zulhijjah 1444H, Khamis – Bekas Perdana Menteri, Tun Dr Mahathir Mohamad mempersoalkan sama ada menjadi kesalahan apabila menyebut Malaysia adalah Tanah Melayu kepada umum.

“Saya dikatakan oleh New Straits Times membakar (jiwa) kerana mendakwa Malaysia adalah Tanah Melayu (Land of the Malays).

“Salahkah saya? Atau menyata yang benar salah.

“Saya anggap Sarawak dan Sabah adalah Tanah Bumiputera. Salahkah?,” soalnya menerusi hantaran di Facebook.

Dr Mahathir dipercayai merujuk laporan New Strait Times berjudul ‘NST Leader: Dr Mahathir’s inflammatory pill’ yang disiarkan hari ini.

Sebelum ini, beliau menyatakan usaha mempromosi negara berbilang bangsa sebagai bertentangan dengan Perlembagaan Persekutuan.

Tegasnya, Perlembagaan Persekutuan tidak pernah sebut Malaysia sebagai negara berbilang kaum, sebaliknya menekankan kemelayuan Malaysia.

Selain itu, pemimpin berusia 97 tahun itu juga dilaporkan berkata, Melayu bukan sahaja berisiko kehilangan negara, bahkan hilang di dunia sekiranya tanah Melayu dihapuskan dan diganti dengan negara berbilang kaum, Malaysian Malaysia.


UEC ancam kedaulatan negara

BANGI, 5 Jamadilawal 1444H, Rabu – Parti BERJASA menggesa kerajaan pimpinan Datuk Seri Anwar Ibrahim membuat pendirian tegas tidak mengiktiraf Sijil Peperiksaan Bersepadu (UEC) kerana bertentangan Dasar Pendidikan Kebangsaan dan Akta Pendidikan 1996 (Akta 550).

UEC dilaksanakan di Sekolah Menengah Persendirian Cina (SMPC), menggunakan kurikulum yang berasal dari luar negara serta dibangunkan pertubuhan Dong Zong.

Sijil ini menggunakan bahasa Cina sebagai bahasa pengantar utama.

Meskipun, pengiktifan UEC termasuk dalam manifesto Pakatan Harapan (PH), kerajaan baharu atas perkenan Yang di-Pertuan Agong ini haruslah komited untuk terus menambah baik sistem pendidikan negara mengikut Dasar Pendidikan Kebangsaan.

Ini bagi melahirkan rakyat yang bersatu padu serta saling bekerjasama ke arah membawa Malaysia ke mercu kemajuan, kata Ketua Wanita BERJASA, Dr Fadilah Ashari.

Beliau berkata, Malaysia mempunyai Dasar Pendidikan Kebangsaan yang memperuntukkan bahasa Melayu sebagai bahasa pengantar utama dan menyediakan murid untuk menduduki peperiksaan yang sama.

“Ini sudah terbukti sejak merdeka, berjaya memupuk perpaduan kaum dan masyarakat saling hormat-menghormati.

“Malangnya, beberapa tahun kebelakangan ini, desakan untuk mengiktiraf UEC makin tercetus dan ia sangat bahaya kepada keamanan dan kedaulatan negara.

“Apabila sistem pendidikan diambil dari luar negara dan digubal khusus untuk sesuatu kaum, ia boleh menggugat ketaatan serta kecintaan mereka kepada Malaysia,” katanya.

Sebelum ini, Dong Zong dilaporkan menggesa kerajaan baharu mengiktiraf UEC dan memberi peruntukan kekal kepada sekolah aliran persendirian Cina.

Menurut laporan Sin Chew Daily, mesyuarat bersama Dong Zong kali ke-93 sebulat suara meluluskan dan menerima 11 cadangan termasuk menggesa Pengerusi Pakatan Harapan (PH) mengiktiraf UEC serta menginstitusikan Sekolah Menengah Persendirian Cina secepat mungkin.


Pulau Pinang keluar SOP baharu solat jemaah dalam masa terdekat

GEORGE TOWN, 15 Syaaban 1443H, Jumaat – Pulau Pinang akan mengambil kira langkah menangani COVID-19 selaras dengan Fasa Peralihan Endemik, dalam menentukan prosedur operasi standard (SOP) yang baharu berkaitan aktiviti solat jemaah termasuk terawih, di masjid dan surau dalam tempoh terdekat.

Yang Dipertua Majlis Agama Islam Pulau Pinang (MAINPP), Datuk Ahmad Zakiyuddin Abd Rahman yang juga Timbalan Ketua Menteri 1 berkata, pihaknya akan mengeluarkan SOP yang baharu berkaitan aktiviti solat jemaah di masjid dan surau dalam tempoh terdekat, selaras dengan Fasa Peralihan Endemik menjelang 1 April depan.

“Ia (SOP baharu) sedang didrafkan oleh Jabatan Hal Ehwal  Agama Islam Pulau Pinang (JHEAIPP) bersama agensi berkaitan, dan akan dikeluarkan tidak lama lagi,” katanya ketika dihubungi di sini hari ini.

Semalam, Pengarah Jabatan Agama Islam Wilayah Persekutuan (JAWI) Datuk Mohd Ajib Ismail dilaporkan berkata solat berjemaah tanpa penjarakan fizikal dibenarkan di semua surau dan masjid di Wilayah Persekutuan, selaras dengan negara memasuki Fasa Peralihan Endemik pada 1 April ini.

Mohd Ajib dilaporkan berkata, kebenaran merapatkan saf itu sudah mendapat perkenan Yang di-Pertuan Agong dan berdasarkan pelaksanaan garis panduan serta SOP bagi aktiviti ibadat di masjid dan surau.

Sebelum ini, Perdana Menteri Datuk Seri Ismail Sabri Yaakob mengumumkan bermula 1 April aktiviti solat jemaah di masjid dan surau atau upacara sembahyang di rumah ibadat selain Islam, boleh dilaksanakan tanpa penjarakan fizikal.

Perdana Menteri dilaporkan berkata, keputusan itu dibuat susulan pengumuman bahawa Malaysia akan memasuki Fasa Peralihan Ke Endemik bermula bulan hadapan.-  Bernama


Israel intip setiap perbualan telefon di Tebing Barat, Gaza

TEL AVIV, 11 Rabiulakhir 1443H, Selasa – Israel boleh mendengar setiap perbualan telefon yang berlaku di Tebing Barat dan Gaza, kata bekas anggota unit perisikan isyarat elit Tentera Israel 8200 kepada Middle East Eye.

Setiap telefon bimbit atau telefon yang diimport ke Gaza melalui persimpangan Kerem Shalom – di selatan Gaza – dipasang dengan peranti pepijat Israel, dan sesiapa yang menggunakan hanya dua rangkaian mudah alih di wilayah yang diduduki – Jawwal dan Wataniya – sedang dipantau juga, katanya.

“Kadang-kadang ini adalah perbualan peribadi, mungkin juga perbualan intim… Askar menyimpan perbualan dan menghantarnya kepada rakan mereka.

“Pada bila-bila masa, ratusan askar sedang mendengar perbualan yang sedang berlaku,” katanya.

Bekas anggota perisikan itu berkata, pemantauan audio terbahagi kepada dua kumpulan.

“Yang pertama ialah rakyat Palestin yang aktif secara politik atau yang mewakili ancaman keselamatan pada pandangan Israel.

“Tahap kedua pemantauan digunakan oleh Shin Bet, perkhidmatan keselamatan domestik untuk mencari ‘titik tekanan’ dalam masyarakat Palestin.

“Mereka mungkin mencari gay yang boleh diugut untuk melaporkan pada saudara mereka, atau mencari lelaki yang curang dengan isterinya. Mencari orang yang berhutang dengan seseorang,” katanya.

Orang sedemikian, katanya, akan dihubungi oleh askar Israel dan ditawarkan wang untuk membayar hutangnya sebagai pertukaran untuk kerjasama.

“Ini adalah keadaan di mana Shin Bet boleh memperoleh kuasa ke atas rakyat Palestin yang akhirnya memaksa mereka untuk bekerjasama atau mendedahkan perkara tentang orang lain, dan itu semua adalah sebahagian daripada sistem kawalan,” katanya. – Agensi


PM nasihat orang awam elak lalui kawasan banjir kilat

KUALA LUMPUR, 4 Syaaban 1443H, Isnin –  Perdana Menteri, Datuk Seri Ismail Sabri Yaakob menasihati orang ramai supaya mengelak daripada melalui kawasan banjir kilat di ibu negara dan berhati-hati memandu ketika hujan.

Menerusi hantaran di laman sosial Facebook dan Twitter, beliau berkata enam kawasan di pusat bandar Kuala Lumpur dilanda banjir kilat dan dinaiki air.

“Kementerian dan agensi telah mengambil langkah segera bagi memastikan keselamatan Keluarga Malaysia. Elak melalui kawasan banjir kilat dan berhati-hati memandu sewaktu hujan,” katanya.

Perdana Menteri turut memuat naik beberapa keping gambar kerja-kerja menyelamat mangsa yang terperangkap dalam banjir oleh agensi berkaitan.

Terdahulu, Lembaga Lebuhraya Malaysia menerusi hantaran di Facebook memaklumkan banjir kilat itu menyebabkan beberapa laluan terjejas antaranya di Besraya Expressway melibatkan laluan dari pusat bandar ke Salak Selatan, dari Kuchai ke Salak Jaya dan dari Kampung Malaysia ke Kuchai.

Selain itu, banjir kilat di Lebuh Raya Kesas mengakibatkan empat lorong terhalang di Plaza Tol Awan Besar arah Barat serta hanya satu lorong boleh dilalui di KM48.3 arah Timur menuju ke Persimpangan Sukom.

Banjir kilat juga mengakibatkan penutupan sementara laluan di Terowong SMART melibatkan laluan masuk terowong dari Taman Desa dan Cheras menghala ke pusat bandar serta susur keluar terowong dari pusat bandar menghala ke Cheras. – Bernama


Negara perlu manfaat sumber mineral RM4.11 trilion sepenuhnya

Oleh Siti Hafidah Abd Ghaffar

BANGI, 7 Rabiulawal 1443H, Khamis – Tidak mustahil sumber mineral negara – yang dianggarkan berjumlah RM4.11 trilion – boleh menjadi sumber kekayaan Malaysia sebagaimana Australia berjaya menjadikannya dua per tiga eksport negara.

Pengasas dan Ketua Pegawai Eksekutif Global Rare Earth Technology, Datuk Ir Dr Badhrulhisham Abdul Aziz berkata, nilai sumber berkenaan cukup besar dan perlu dimanfaatkan sepenuhnya.

Sehubungan itu, beliau berharap pelaksanaan Pelan Transformasi Industri Mineral Negara 2021-2030 (TIM 2021-2030) dapat dilakukan dengan baik agar mampu membawa negara ke hadapan.

Bagaimanapun katanya, apabila disebut mengenai dana dan pendidikan, tidak bermakna boleh diberi secara rambang sebaliknya fokus kepada bidang strategi yang memang jelas amat diperlukan dalam industri pembuatan, eletroknik, pertanian moden, ‘aerospace’, pertahanan dan sebagainya.

“Di sinilah peranan pendidikan, penyelidikan dan pembangunan (R&D), kepercayaan kepada ‘local talent’, sebab kalau kita tidak beri peluang sampai bila kita nak dapat peluang ini.

“Australia, Amerika Syarikat (AS), Jepun dan Kanada yang melabur ke negara kita ini, fikirkan bagaimana mereka dahulu kali pertama diberi peluang.

“Apabila mereka diberi peluang mereka ada pengalaman, bila ada pengalaman mereka boleh ada projek kedua, ketiga dan keempat,” katanya.

Beliau berkata demikian ketika menjadi panel dalam program Dimensi bertajuk ‘Sumber Mineral Bernilai RM4.11 Trilion: Mengapa Negara Masih Mundur? yang disiarkan secara langsung di Facebook TV Pertiwi.

Pada masa sama, beliau mengesyorkan Malaysia mengurangkan atau menghentikan kebergantungan kepada negara luar dalam mendapatkan sumber sebaliknya memanfaatkan sumber yang ada.

Baginya, negara ini tidak kurang dengan polisi dan ia baik dari segi mineral bahkkan pendidikan juga cukup bagus, namun persoalannya mengenai implementasi, ‘political will’ dan ketirisan yang berlaku yang kadang-kadang disebabkan oleh orang sendiri.

“Satu perkara pemimpin negara perlu faham terutamanya dalam pandemik COVID-19 ini kerana pandemik ini satu fenomena luar biasa yang memerlukan satu campur tangan luar biasa untuk mengeluarkan negara daripada kemelut ekonomi pada hari ini.

“Dan kalau kita faham ‘geopolitic international’, bila berlakunya pandemik COVID-19, tindakan atau polisi yang diambil oleh semua negara dalam dunia akan mengambil dasar-dasar tertutup.

“Mereka tidak akan mengeksport atau memberi sumber mentah dan tidak akan sewenang-wenangnya memberi teknologi kepada orang luar kerana mereka juga mengalami masalah ekonomi seperti Malaysia,” katanya.


Beri sokongan positif untuk pesakit COVID-19 cepat sembuh

KUALA TERENGGANU, 24 Safar 1442H, Isnin – Setiap individu bertanggungjawab memberi sokongan positif kepada pesakit COVID-19 untuk mempercepatkan proses penyembuhan mereka.

Bekas pesakit COVID-19, Badrol Hisham Zaki, 51, berkata, kejian, kecaman dan fitnah hanya akan memburukkan keadaan pesakit dan keluarga sehingga menyebabkan kesan trauma yang menakutkan.

“Pelbagai kecaman dan fitnah saya terima sebaik sahaja disahkan positif COVID-19 pada 25 September lepas hingga menyebabkan perniagaan isteri turut terjejas.

“Namun, berkat doa, mesej dan panggilan telefon yang positif, kasih sayang keluarga dan sahabat handai, ia menguatkan emosi saya untuk terus berusaha melawan COVID-19 ini dan sembuh seperti biasa setelah menjalani rawatan selama 14 hari di Hospital Hulu Terengganu,” katanya ketika dihubungi Bernama hari ini.

Badrol Hisham berkata berdasarkan pengalamannya, pesakit COVID-19 akan mudah berasa tertekan terutama di peringkat awal dijangkiti wabak tersebut.

“Tambahan pula pesakit akan bersendirian ketika menjalani proses rawatan dalam bilik yang terasing…waktu inilah pesakit sangat memerlukan sokongan emosi dari keluarga dan rakan terdekat.

“Untuk membina antibodi melawan virus, pesakit perlu sentiasa fokus untuk kembali sihat dan mesti berada dalam keadaan tenang, sentiasa bersangka baik dengan Allah yang telah memilih kita sebagai insan istimewa untuk diuji dengan COVID-19,” katanya.

Beliau juga kecewa kerana persepsi masyarakat terhadap pesakit itu sama seperti pandangan terhadap pesakit kusta yang dipulaukan pada zaman dahulu.

Setakat 12 tengah hari semalam, terdapat 37 kes positif COVID-19 dan 404 individu dalam pemerhatian di seluruh Terengganu.

Sementara itu, seorang lagi bekas pesakit COVID-19, Rubihah Musa 34, berkata masyarakat perlu terus didedahkan dengan ilmu yang tepat mengenai wabak itu agar tidak lagi mengguris hati pesakit dan keluarga mereka.

“Hati siapa tidak terluka apabila diberitahu kedai makan kawan diboikot dan anak-anak diejek di sekolah hanya disebabkan saya positif COVID-19.

“Biarlah pesakit menjalani rawatan dengan tenang, usah menghukum mereka kerana COVID-19 boleh menyerang sesiapa sahaja tanpa mengira warna kulit, bangsa atau agama. Paling penting, sentiasa beri sokongan dan berdoa pesakit sembuh kerana ini adalah peperangan yang musuhnya tidak kelihatan,” katanya. – Bernama


Hentikan ucapan provokasi, PM perlu fokus agenda perkasa hak Melayu

Oleh Siti Fatimah Ishak

BANGI, 15 Ramadan 1444H, Khamis – “Apa tujuan Perdana Menteri mengingatkan orang Melayu Islam supaya tidak angkuh sehingga menganggap kelompok lain tidak boleh diraikan?

“Apa masalahah politik yang diraih? Ia hanya mengguris perasaan orang Melayu yang merupakan kaum majoriti di negara ini.”

Demikian respons Presiden gerakan Islam Ikatan Muslimin Malaysia (Isma), Ustaz Shuhaib Ar-Rumy Selamat mengulas kenyataan Datuk Seri Anwar Ibrahim memberi peringatan supaya orang Melayu tidak terlalu selesa dengan menganggap kelompok minoriti lain tidak boleh diraikan untuk hidup bersama dalam sebuah negara.

Pemimpin Kerajaan Madani itu mahu kaum majoriti mengambil pengajaran daripada pentadbiran Kemboja yang meraikan masyarakat Islam di negara itu.

Di Kemboja, katanya umat Islam diraikan, masjid tidak dirobohkan, hak mereka dipertahankan, malah diangkat sebagai menteri untuk mewakili kepentingan mereka.

“Jadi bila saya diberi penghormatan untuk sampaikan ucapan sebelum ke masjid, saya sebut bahawa langkah ini menunjukkan negara majoriti penganut Buddha meraikan minoriti umat Islam dengan Iftar dan beberapa ruang (lain) termasuk menteri seorang Muslim.

“Saya kata satu pengajaran, sebab kita kadang-kadang bila majoriti, kita rasa terlalu selesa dan angkuh dengan menganggap, oleh yang demikian tidak boleh raikan kelompok-kelompok yang lain,” kata Anwar.

Bagi Ustaz Shuhaib, kenyataan Anwar nampak begitu populis dan pastinya seluruh bangsa Melayu tidak selesa dengan peringatan sedemikian.

“Kenyataan seperti ini tidak sepatutnya keluar daripada seorang Perdana Menteri Malaysia.

“Hentikan ucapan-ucapan provokasi seperti ini dan utamakan agenda untuk membantu kedudukan melayu terutamanya dalam aspek pendidikan, ekonomi, kemudahan asas di kawasan kampung dan pedalaman,” katanya.


COVID-19: Hanya 5 kes positif dikesan hari ini

KUALA LUMPUR, 1 Muharram 1442H, Khamis – Hanya lima kes positif COVID-19 baharu direkodkan sehingga 12 tengah hari ini, kesemuanya kes import, kata Ketua Pengarah Kesihatan Tan Sri Dr Noor Hisham Abdullah.

Beliau berkata perkembangan terbaharu itu menjadikan jumlah terkumpul kes positif COVID-19 di negara ini sebanyak 9,240 kes manakala jumlah kes aktif dengan kebolehjangkitan virus berkenaan sebanyak 183 kes.

Menurutnya, lima kes import berkenaan melibatkan dua warga Malaysia manakala tiga lagi bukan warganegara.

“Kes-kes tersebut dari negara Jepun (empat kes di Sarawak) dan Bangladesh (satu kes di Selangor). Tiada kes penularan dalam negara yang dilaporkan pada hari ini,” katanya dalam kenyataan di sini hari ini.

Beliau berkata tujuh kes telah pulih daripada pandemik berkenaan dilaporkan hari ini menjadikan jumlah kumulatif kes yang telah pulih sepenuhnya daripada COVID-19 sebanyak 8,932 kes iaitu 96.7 peratus daripada jumlah keseluruhan kes.

Dr Noor Hisham berkata sehingga kini terdapat tujuh kes positif COVID-19 yang sedang dirawat di Unit Rawatan Rapi (ICU) dengan empat kes memerlukan bantuan pernafasan.

Tiada pertambahan kes kematian berkaitan COVID-19 dilaporkan pada hari ini menjadikan jumlah kumulatif kes kematian COVID-19 kekal sebanyak 125 kes iaitu 1.35 peratus daripada jumlah keseluruhan kes, katanya.

Sementara itu, Kementerian Kesihatan melalui catatan di Twitter rasminya memaklumkan tiga kluster telah tamat ia melibatkan Kluster Elsa, Kluster Stutong dan Kluster Pesakit Bawah Siasatan (PUI) Al-Khobar menjadikan jumlah kluster yang tamat ialah 82. – Bernama


Letupan Beirut: Gabenor anggar kerugian lebih AS$5 bilion

BEIRUT, 16 Zulhijjah 1441H, Khamis – Gabenor Beirut, Marwan Abboud berkata, masih terlalu awal untuk menentukan jumlah kerosakan disebabkan letupan dahsyat di Lubnan – sehingga mengorbankan 135 orang dan menyebabkan ratusan ribu yang lain hilang tempat tinggal.

Beliau bagaimanapun menganggarkan kerugian sekitar AS$3 bilion hingga AS$5 bilion – kerana satu pelabuhan menelan belanja sekurang-kurangnya AS$3 bilion.

“Masih terlalu awal kerana setiap saat kita melihat semakin banyak perkara yang musnah. Tetapi anggaran kasar akan lebih dari AS$5 bilion,” kata Abboud kepada Al Arabiya English.

Letupan di Pelabuhan Beirut memusnahkan seluruh kawasan sekitar bandar dan mencederakan lebih daripada 5,000 penduduk.

Pada awal hari ini, Abboud memberitahu LBCI bahawa antara 250,000 dan 300,000 orang kini tidak mempunyai rumah kerana kediaman mereka musnah teruk.

Jurutera dan pasukan teknikal belum melakukan penilaian rasmi, katanya, sambil menambah bahawa kerosakan akibat letupan di kawasan pelabuhan lebih daripada separuh bandar.

Sementara itu, Menteri Kesihatan, Hamad Hassan berkata, senarai bantuan yang diperlukan telah disusun dan dihantar ke beberapa negara.

Negara-negara di seluruh dunia mengatakan bahawa mereka bersedia untuk membantu Lubnan. – Agensi


58 kes, 18 kematian akibat keracunan ikan buntal

BANGI, 8 Ramadan 1444H, Khamis – Kementerian Kesihatan (KKM) melaporkan terdapat 58 kes keracunan ikan buntal dengan 18 kematian direkod sejak 1985 hingga Mac 2023.

Ketua Pengarah Kesihatan, Tan Sri Dr Noor Hisham Abdullah berkata, larangan penjualan ikan buntal telah ditetapkan dengan jelas di bawah Akta Lembaga Kemajuan Ikan Malaysia 1972.

Beliau berkata, Seksyen 13 Akta Makanan 1983 juga menerangkan larangan penjualan makanan yang mengandungi bahan beracun, berbahaya atau memudaratkan kesihatan.

“Oleh itu, ikan buntal yang mengandungi toksin berbahaya tidak dibenarkan dijual.

“Berdasarkan data Bahagian Kawalan Penyakit, data Kementerian Kesihatan sejak 1985 hingga Mac 2023, terdapat 58 kes keracunan ikan buntal dilaporkan membabitkan 18 kematian,” katanya dalam kenyataan, hari ini.

Dr Noor Hisham berkata, Bahagian Keselamatan dan Kualiti Makanan (FSQD) telah menghasilkan bahan pendidikan sebagai langkah meningkatkan kesedaran orang ramai berhubung toksin berbahaya dalam ikan buntal.

“KKM akan terus mendidik orang ramai tentang keselamatan makanan termasuk bahaya memakan ikan buntal.

“Tinjauan yang telah dijalankan oleh FSQD, KKM pada tahun 2019 menunjukkan 86 peratus responden yang terdiri daripada orang awam, penjual ikan, nelayan dan tukang mempunyai pengetahuan mencukupi mengenai bahaya pengambilan ikan buntal,” katanya.

Sebelum ini, media melaporkan seorang wanita maut manakala suaminya dimasukkan ke Unit Rawatan Rapi (ICU) Hospital Enche’ Besar Hajjah Kalsom selepas makan hidangan ikan buntal.


Normalisasi Israel: Liga Arab tikam belakang Palestin

RAMALLAH, 11 Safar 1442H, Selasa – Pertubuhan Pembebasan Palestin (PLO) semalam mendakwa, kenyataan yang dibuat Ketua Setiausaha Liga Arab mengenai langkah perdamaian dengan negara penjajah Israel adalah ‘salah’, lapor Al-Watan Voice.

Anggota Jawatankuasa Eksekutif PLO, Wasel Abu Yousef berkata, ucapan Ahmed Aboul Gheit bahawa normalisasi berterusan beberapa negara Arab dengan pendudukan Israel akan menghentikan rancangan aneksasi negara itu adalah salah.

“Normalisasi hubungan antara negara-negara Arab dan Israel merosakkan kedudukan Arab dan memecahkan sistem demi mendapatkan persetujuan dari Amerika Syarikat (AS) dan Benjamin Netanyahu,” katanya.

Abu Yousef menjelaskan, normalisasi itu juga sebagai ‘tikaman belakang’ serta pengkhianatan hak Palestin yang sah.

Terdahulu, Aboul Gheit mendakwa, bahawa beliau ‘memahami ketakutan rakyat Palestin’ yang timbul daripada perjanjian UAE-Israel, bagaimanapun ia telah menghentikan rancangan aneksasi.

“Aneksasi dihentikan selama-lamanya. Negara-negara Arab bertukar pegawai dan membuka pejabat dengan Israel mengikuti Perjanjian Oslo dan menutupnya setelah bermulanya Intifada al-Aqsa.

“Sekiranya Israel melakukan aneksasi Tebing Barat, negara-negara Arab akan mengambil langkah sama,” katanya.

Beliau turut mendakwa pentadbiran AS ketika ini ‘menindas’ rakyat Palestin tetapi ‘perjanjian damai menjejaskan aneksasi Tebing Barat ketika pentadbiran Donald Trump’. – Agensi


Pendaftaran bersyarat vaksin Moderna diluluskan

KUALA LUMPUR, 26 Zulhijjah 1442H, Khamis – Mesyuarat Pihak Berkuasa Kawalan Dadah (PBKD) ke-362 hari ini meluluskan pendaftaran bersyarat untuk kegunaan semasa bencana bagi produk Spikevax 0.20 mg/ml Dispersion for Injection COVID-19 mRNA Vaccine (nucleoside modified), juga dikenali sebagai vaksin COVID-19 Moderna.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata, kelulusan produk itu bagi pemegang pendaftaran produk (PRH) Zuellig Pharma Sdn Bhd dan pengilang Rovi Pharma Industrial Services, Sepanyol.

“Kelulusan pendaftaran bersyarat ini memerlukan maklumat kualiti, keselamatan serta keberkesanan produk vaksin dipantau dan dinilai berdasarkan data-data terkini dari semasa ke semasa.

“Ia bagi memastikan perbandingan manfaat-risiko (benefit over risk) bagi produk-produk vaksin tersebut kekal positif,” katanya.

Dr Noor Hisham berkata, Kementerian Kesihatan sentiasa komited dalam mempertingkatkan akses kepada produk vaksin COVID-19 di Malaysia dengan memastikan produk berkenaan dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan PBKD. – Bernama


Wakil rakyat digesa pinda Perlembagaan, beri kuasa DUN gubal undang-undang syariah

BANGI, 28 Safar 1445H, Khamis – Wakil rakyat digesa melakukan pindaan kepada peruntukan undang-undang berkaitan bagi membolehkan kuasa yang lebih luas kepada Dewan Undangan Negeri (DUN) menggubal peruntukan kesalahan jenayah syariah.

Perkara itu dituntut 10 NGO dalam kenyataan bersama iaitu Pertubuhan-Pertubuhan Pembela Islam (Pembela), Angkatan Belia Islam Malaysia (ABIM), Majlis Perundingan Melayu (MPM), Majlis Tindakan Ekonomi Melayu (MTEM), Ikatan Muslim Malaysia (ISMA), Persatuan Peguam-peguam Muslim Malaysia (PPMM), Pertubuhan Ikram Malaysia (Ikram), Allied Coordinating Council of Islamic NGOs (ACCIN) dan Dewan Perniagaan Melayu Malaysia (DPMM).

“Kami NGO-NGO menyusul dan mendukung titah Duli Yang Maha Mulia (DYMM), Sultan Sharafuddin Idris Shah Alhaj ibni Almarhum Sultan Salahuddin Abdul Aziz Shah Alhaj, dan menyeru semua wakil-wakil rakyat meminda Perlembagaan dengan segera yang mungkin sebelum peruntukan jenayah syariah lain dicabar dan dibatalkan kelak.

“Kami juga ingin menggesa kerajaan, susulan titah Tuanku, untuk segera menubuhkan Jawatankuasa Khas bagi menyelesaikan kemelut tekanan ke atas bidang kuasa DUN dalam menggubal peruntukan berkaitan dengan kesalahan jenayah syariah bagi orang Islam.

“Pihak kami menaruh keyakinan Perdana Menteri berikutan titah Tuanku untuk menyelesaikan polemik dan tekanan-tekanan ke atas isu kepentingan syariah di dalam negara dalam tempoh yang terdekat,” kata kenyataan itu.

Sebelum ini, Sultan Selangor bertitah satu Jawatankuasa Khas perlu segera ditubuhkan bagi membuat kajian yang mendalam dan kritikal mengenai kompetensi DUN untuk menggubal undang-undang Islam di bawah Enakmen negeri serta bidang kuasa Mahkamah Syariah.

Sultan Sharafuddin yang juga Pengerusi Majlis Kebangsaan Bagi Hal Ehwal Agama Islam Malaysia (MKI) bertitah ini berikutan kebelakangan ini banyak kes yang sedang dibicarakan di bawah bidang kuasa Mahkamah Syariah dicabar di Mahkamah Persekutuan.

Titah baginda, Jawatankuasa Khas itu perlu mengemukakan cadangan pindaan terhadap undang-undang yang berkaitan termasuklah peruntukan-peruntukan Perlembagaan Persekutuan supaya satu penyelesaian menyeluruh terhadap isu-isu itu dapat dibuat.

“Jawatankuasa Khas ini hendaklah dianggotai oleh pakar undang-undang Perlembagaan, undang-undang sivil dan Syariah serta ahli-ahli akademik.

“… tidak ketinggalan pengamal undang-undang yang mempunyai kelayakan, kemahiran dan pengalaman yang luas dalam kedua-dua bidang undang-undang sivil dan Syariah,” titah baginda.


PAS masih ketandusan pemimpin muda kelompok profesional

BANGI, 22 Zulhijjah 1444H, Selasa –  Pilihan Raya Negeri (PRN) di Kelantan bakal menyaksikan pertembungan kedua terbesar antara pakatan politik di negara ini selepas PRU15.

Bezanya, pertembungan kali ini akan lebih menjurus kepada satu lawan satu antara gabungan Pakatan Harapan (PH) dan Barisan Nasional (BN) menghadapi Perikatan Nasional (PN).

Atas sebab itu, PAS tidak boleh mengambil mudah pilihan raya kali ini kerana ia adalah peluang parti itu untuk mengukuhkan lagi kedudukan mereka selepas mendapat kejayaan terbesar dalam PRU lalu.

Pensyarah Kanan Fakulti Sains Pentadbiran dan Pengajian Polisi, Universiti Teknologi MARA (UiTM) Pahang, Dr Che Hamdan Che Mohd Razali berkata, kini menjadi keperluan untuk PAS mengetengahkan muka baharu bagi menonjolkan tokoh muda sebagai pemimpin pelapis.

“Namun, setakat ini, PAS Kelantan masih ketandusan pemimpin muda daripada kelompok profesional yang dapat memberi nilai tambah kepada parti dan merapatkan jurang dengan pimpinan berpendidikan agama.

“Justeru, PRN ini, PAS patut memberi peluang menampilkan anak muda bakal menjadi pemimpin masa depan mereka,” katanya menulis rencana di Berita Harian.

Selain itu, ruang kempen kali ini bakal menjadi medan untuk kerajaan negeri pimpinan PAS ini diserang dengan isu pentadbiran yang hingga hari ini masih tidak berkesudahan.

Paling besar katanya, isu masalah air, pembangunan setempat, pengangguran dan tuduhan kronisme menerusi pelantikan jawatan dalam kerajaan dan syarikat kerajaan negeri.

“Walaupun PAS dan PN mungkin tidak menghadapi masalah besar mempertahankan kerajaan negeri, mereka perlu berusaha menjawab isu berkenaan kerana ia akan memberi kesan kepada kepercayaan rakyat terhadap mereka,” katanya.

Dr Che Hamdan berkata, peralihan kuasa dalam mana-mana parti politik bukan proses mudah kerana sama ada ia bakal mencetuskan perselisihan antara fraksi sedia ada dalam parti mahupun menimbulkan fraksi baharu.


KDN dalam peringkat akhir lantik anggota IPCC

PUTRAJAYA, 26 Rabiulawal 1445H, Khamis – Kementerian Dalam Negeri (KDN) dalam peringkat akhir melantik ahli Suruhanjaya Bebas Tatakelakuan Polis (IPCC), kata Menterinya, Datuk Seri Saifuddin Nasution Ismail.

Beliau berkata, proses pemilihan tujuh anggota suruhanjaya itu termasuk ketuanya sedang dijalankan.

“Jadi kita akan ambil masa beberapa bulan ini untuk menjelmakan dia sebagai satu entiti, organisasinya sudah ada.

“Namun orang yang mengisi nama anggota suruhanjaya itu dalam proses pemilihan. Kita akan umumkan serentak nanti siapa ketua dan siapa ahli suruhanjaya,” katanya seperti dilapor media tempatan.

IPCC telah dikuatkuasakan pada bulan Julai.

Tahun lepas, Dewan Rakyat meluluskan Rang Undang-undang IPCC selepas berada dalam Kertas Perintah Parlimen sejak dua tahun lalu.

Ia menggantikan Rang Udang-Undang (RUU) Suruhanjaya Bebas Aduan Salah Laku Polis (IPCMC), yang dibentangkan oleh pentadbiran Pakatan Harapan pada 18 Julai 2019.

Peranan suruhanjaya bebas itu adalah memantau integriti pasukan polis dan menyiasat aduan salah laku yang melibatkan anggota polis.

IPCC memberi kuasa penubuhan suatu badan untuk melaksanakan siasatan.

Manakala tindakan dan hukuman tatatertib masih dikekalkan dengan Suruhanjaya Pasukan Polis (SPP) mengikut peruntukan sedia ada di dalam Perkara 140 Perlembagaan Persekutuan.

Mengenai perkara lain, Saifuddin berkata, senarai hajat Bajet 2024 kementerian adalah untuk mewujudkan pusat perlindungan sementara untuk menempatkan kanak-kanak yang ditahan Jabatan Imigresen semasa operasi menentang pendatang tanpa izin.

Pusat sebegini telah pun beroperasi di Nilai, dikenali sebagai Baitul Mahabbah.

Terdapat 19 depoh Imigresen di seluruh negara menempatkan 12,000 tahanan, di mana 1,400 daripadanya adalah kanak-kanak.

“Semasa lawatan saya ke Amerika Syarikat baru-baru ini, usaha ini telah dipuji oleh pihak berkuasa AS dan badan PBB,” katanya.

“Perdana Menteri juga meminta ini (pembukaan pusat) menjadi keutamaan kementerian,” katanya sambil menambah anggaran kos untuk membuka tiga pusat perlindungan itu ialah RM10 juta.


Zahid, dalam Kabinet tak ada kacang hantukah?

BANGI, 16 Zulhijjah 1444H, Rabu – Ahli Parlimen Pasir Mas, Ahmad Fadhli Shaari menempelak dakwaan Datuk Seri Ahmad Zahid Hamidi mengenai kewujudan ‘kacang hantu’ dalam Jabatan Pendaftaran Negara (JPN) dan Jabatan Imigresen (Imigresen).

Beliau menegaskan, tindakan Timbalan Perdana Menteri itu melempar tuduhan rambang tidak menyelesaikan masalah.

Sebaliknya, kerajaan sedia ada mempunyai kuasa untuk melakukan siasatan serta mendakwa mereka yang terlibat.

“Kalau nak kira kacang hantu, dalam Kabinet tak ada kacang hantukah?

“Jangan cemarkan nama baik jabatan kerajaan, kami ni pembangkang tapi kami hormat jabatan kerajaan,” katanya menerusi hantaran di Facebook beliau hari ini.

Semalam, Ahmad Zahid yang pernah menerajui Kementerian Dalam Negeri (KDN) tidak menafikan wujudnya ‘kacang hantu’ dalam JPN dan Imigresen yang mencemarkan nama baik jabatan berkenaan.

Katanya, ‘kacang hantu’ itu perlu dibanteras kerana tindakan kumpulan berkenaan menyebabkan dua jabatan itu menerima tuduhan yang tidak benar.

Beliau yang juga Menteri Kemajuan Desa dan Wilayah berkata, adalah tidak wajar dan adil untuk melakukan tuduhan secara rambang terhadap kedua-dua jabatan itu tanpa siasatan terperinci.

Terdahulu, Perdana Menteri, Datuk Seri Anwar Ibrahim mengesahkan Imigresen dan JPN sedang disiasat pihak berkuasa berhubung amalan rasuah dan salah guna kuasa.


Israel terus agresif roboh rumah Palestin di Tebing Barat

RAMALLAH, 13 Muharram 1445H, Isnin – Pasukan pendudukan Israel pada Ahad menyerahkan notis perintah merobohkan lapan rumah milik rakyat Palestin di kampung Furush, Nablus di Tebing Barat yang diduduki.

Aktivis Palestin tempatan, Ghassan Daghlas berkata, notis yang diserahkan pihak berkuasa pendudukan Israel menyasarkan lapan rumah berpenghuni, salah satu daripadanya dibina sebelum pendudukan Israel di Tebing Barat pada 1967, selain dua kolam pengairan.

Ketua kampung itu, Azzam Hajj Ali memberitahu, tiga lagi notis perobohan telah diserahkan kepada penduduk pada Khamis lalu.

Dilaporkan, penceroboh haram Yahudi telah memulakan aktiviti perobohan pada Ahad dengan meratakan tanah milik perkampungan Aqraba dan Majdal Bani Fadel di tenggara Nablus.

Setakat bulan ini, pihak berkuasa pendudukan Israel merampas atau memaksa merobohkan 54 bangunan di Baitulmaqdis Timur dan Kawasan C Tebing Barat termasuk 20 rumah dengan alasan permit.

Akibat perobohan itu, 66 rakyat Palestin termasuk 34 kanak-kanak kehilangan tempat tinggal dan pendapatan 795 yang lain turut terjejas.

Perkara itu dimaklumkan Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (OCHA)

dalam laporan Perlindungan Orang Awam meliputi tempoh antara 5 dan 24 Julai.

Menurut laporan itu, 80 peratus iaitu 43 daripada struktur terjejas berada di Kawasan C.

Baki 11 struktur telah dirobohkan di Baitulmaqdis Timur, termasuk sembilan struktur kediaman yang mengakibatkan lima isi rumah dipindahkan, membabitkan 24 orang merangkumi 12 kanak-kanak.

Lapan daripada 11 bangunan yang dirobohkan di Baitulmaqdis Timur telah dilakukan oleh pemilik sendiri bagi mengelakkan pembayaran denda kepada pihak berkuasa Israel.- Agensi


Rakyat hilang percaya jika rasuah babit pegawai kerajaan berleluasa

BANGI, 5 Muharram 1442H, Isnin – Sultan Selangor, Sultan Sharafuddin Idris Shah mengingatkan pegawai dan kakitangan penguat kuasa supaya menjalankan tugas dengan berhemah dan mematuhi segala prosedur operasi standard (SOP) serta peraturan ditetapkan.

Istana Alam Shah dalam satu kenyataan berkata, baginda menzahirkan kebimbangan terhadap peningkatan kes rasuah dan salah guna kuasa dalam kalangan pegawai serta kakitangan penguat kuasa kerajaan, khususnya di negeri berkenaan.

Titah Sultan Sharifuddin, tindakan segelintir mereka terbabit di dalam jenayah tidak bermoral itu telah mencemarkan reputasi dan imej kerajaan serta pihak berkuasa yang terlibat.

“Laporan media yang meluas tentang kesalahan jenayah rasuah dilakukan ini menggambarkan penolakan rakyat terhadap perbuatan yang boleh menjejaskan kelicinan pentadbiran kerajaan.

“Seandainya gejala rasuah ini terus berlaku dengan berleluasa, ianya akan menyebabkan hilangnya kepercayaan rakyat terhadap kemampuan jabatan-jabatan penguat kuasa ini di dalam melaksanakan tindakan undang-undang,” titah baginda.

Justeru, baginda menasihatkan pegawai dan kakitangan penguat kuasa di semua peringkat, termasuk Majlis Kerajaan Tempatan, Jabatan Agama Islam Selangor (Jais) dan jabatan kerajaan lain supaya tidak terbabit dengan perbuatan rasuah.

“Ini termasuk juga aspek penyalahgunaan kuasa bagi kepentingan diri sendiri atau pihak-pihak tertentu semasa melaksanakan tugas penguatkuasaan.

“Perbuatan ini perlu dielakkan sama sekali dari dilakukan. Baginda juga menegaskan bahawa agama Islam melarang keras perbuatan rasuah dan salah guna kuasa di kalangan mereka yang telah diamanahkan dengan jawatan dan kuasa,” kata kenyataan itu.

Baginda bertitah, gejala rasuah adalah perbuatan mengkhianati amanah negara dan masyarakat.

“Mereka perlulah bersikap adil kepada semua pihak ketika tindakan penguatkuasaan dilakukan.

“Sikap berhemah di dalam mengambil sesuatu tindakan perlulah sentiasa diutamakan demi memelihara ketenteraman awam. Laksanakanlah tanggungjawab anda semua dengan penuh amanah demi rakyat dan negara,” titah baginda.

Sebelum ini, sembilan pegawai dan anggota penguat kuasa Majlis Bandaraya Shah Alam (MBSA), termasuk seorang berpangkat ketua jabatan ditahan Suruhanjaya Pencegahan Rasuah Malaysia (SPRM).

Penahanan sembilan individu berkenaan susulan pendedahan dibuat Pengusaha Hot Burger Malaysia, Mohd Asri Hamid yang mendakwa wujud beberapa premis judi serta gerai peniaga warga Indonesia yang menjual rokok seludup di sekitar Bandar Baru Sungai Buloh.

Dia mendakwa, MBSA dan polis disyaki menerima suapan daripada sindiket yang menjalankan kegiatan haram berkenaan.


Bipartisan: Sudah terlambat tapi lebih baik daripada bubar Parlimen

BOLA kembali ke gelanggang pembangkang.

Kerjasama bipartisan yang ditawarkan oleh Tan Sri Mahiaddin Yassin sebentar tadi (walaupun dah sangat terlambat ibarat dah terhantuk baru nak terngadah) kepada penentangnya diharapkan dapat mengekalkan beliau di kerusi Perdana Menteri sehingga Julai 2022 sebelum pembubaran Parlimen.

Sekiranya penentang Mahiaddin menolak kerjasama yang dihulurkan ini, maka rakyat akan terus berterusan dalam keadaan bingung apa yang penentang Mahiaddin ini mahukan.

Malah sekali gus memberi imej bahawa penentang Mahiaddin ini mempunyai agenda peribadi seperti mahu jadi Perdana Menteri dan menyelamatkan diri dari kluster mahkamah.

Saya secara peribadi melihat move (gerak) ini walaupun sudah terlambat tetapi ia mungkin jalan terbaik berbanding berhadapan dengan pertukaran kerajaan sekali lagi dan pembubaran Parlimen di saat puluhan ribu rakyat dijangkiti covid-19 dengan ratusan kematian setiap 24 jam kini!

Cuma nasihat saya, move ini akan benar-benar dilihat ikhlas jika Mahiaddin Yasin memberikan ruang yang cukup untuk menerima cadangan dari pihak penentangnya. Sama-sama kita lihat.

Hazwan Mohamad
Ketua Penerangan Barisan Jemaah Islamiah Se-Malaysia (BERJASA)


Bacul biarkan YB bukan Islam perguna ayat al-Quran

Oleh Athirah Huda Zalhe

BANGI, 4 Rabiulawal 1445H, Rabu – Majlis Ulama ISMA (MUIS) menegaskan tindakan membiarkan wakil rakyat bukan Islam mempergunakan ayat al-Quran untuk mendapat sokongan dan merendahkan-rendahkan seorang muslim yang dikategorikan tahap ulama, adalah suatu kebaculan serta menghilangkan wala’ kepada ummah Islamiah.

Setiausaha Agung MUIS, Ustaz Ahmad Syamil Mohd Esa dalam kenyataan hari ini menegaskan, tindakan biadab wakil rakyat terbabit perlu diajar.

Beliau menegaskan perkara demikian susulan tindakan biadab Ketua Pemuda DAP, Howard Lee Chuan How yang ‘selamba’ menunggang ajaran Islam apabila menggunakan ayat-ayat al-Quran dan sirah Nabi bagi menyokong justifikasinya.

Menerusi satu hantaran video di akaun Facebook rasminya, Howard mendakwa tindakan blok pembangkang yang memperkotak-katikkan kerajaan sekarang telah menghidupkan roh Khawarij yang terbentuk pada akhir abad ketujuh Masihi.

Howard Lee turut menyebut surah An-Nisa ayat ke-59 dan melabel Perikatan Nasional (PN) hanya sekadar ingin meraih undi dengan menggunakan sentimen agama dalam kempen politik mereka, selain banyak kenyataannya yang seolah-olah merendahkan-rendahkan Presiden PAS, Tan Sri Abdul Hadi Awang.

Membidas kenyataan tersebut, Ustaz Ahmad Syamil berkata, itulah hakikat yang ‘diratibkan’ wakil rakyat bukan muslim terbabit dalam merendah-rendahkan serta menghina martabat golongan yang disebut sebagai ‘lebai’ dan ulama ini.

Atas dasar itu, beliau menggesa ummah Islamiah supaya keluar daripada kesetiaan politik sementara kepada kesetiaan akidah dan agama.

“Hakikatnya ummah perlu disedarkan bahawa ikatan persaudaraan akidah perlu lebih diutamakan berbanding ikatan kepartian yang hanya bersifat sementara dan rapuh.

“Walaupun kita mungkin sesama umat Islam mempunyai kekhilafan dan ketidaksetujuan dalam perkara tertentu, namun apabila kita rela saudara seIslam kita dihina dan tidak dihormati oleh pihak bukan muslim, itulah petanda bahawa kita sudah hilang kesetiaan dan ukhuwwah antara saudara seagama kita.

“… semata-mata menjaga hubungan kasih sayang dan persahabatan dengan kawan bukan muslim yang bersama dalam hubungan politik.

“Inilah salah satu kesan dan kerugian, apabila kita melihat segala-galanya dalam percaturan politik kuasa dan demokrasi hingga mencairkan kesetiaan dan persaudaraan yang hakiki,” katanya.


UAE mansuh undang-undang boikot Israel

ABU DHABI, 11 Muharram 1442H, Ahad – Emiriah Arab Bersatu (UAE) secara rasmi memansuhkan undang-undang memboikot Israel selepas menandatangani perjanjian normalisasi dengan negara haram itu.

Tindakan berkenaan sekali gus memberi peluang kepada Abu Dhabi dan Tel Aviv melakukan perjanjian kewangan dan perdagangan.

Agensi Berita Emirates rasmi (WAM) melaporkan bahawa Menteri Luar Negeri UAE, Sheikh Abdullah Zayed Al-Nahyan yang mengumumkan perkara itu berkata, keputusan dibuat bagi membatalkan Undang-Undang Persekutuan No. 15 tahun 1972 – peraturan berkaitan boikot Israel.

Pembatalan undang-undang itu menjadikan setiap penduduk dan syarikat di UAE dapat menandatangani perjanjian dengan sebarang individu atau firma yang menetap di Israel.

“Adalah dibenarkan untuk memasuki, menukar atau memiliki barang dan produk Israel dari semua jenis di UAE dan memperdagangkannya,” kata WAM.

Presiden Amerika Syarikat (AS), Donald Trump pada 13 Ogos lalu mengumumkan perjanjian antara Israel dan UAE untuk menormalkan hubungan.

UAE adalah negara Teluk pertama dan negara Arab ketiga yang membentuk hubungan diplomatik dengan Israel selepas Mesir dan Jordan.

Menurut perjanjian itu, perwakilan Israel dan UAE akan mengadakan pertemuan dan menandatangani perjanjian dua hala yang meliputi pelbagai sektor termasuk pelaburan, pelancongan, penerbangan dan pembukaan kedutaan di kedua-dua negara.

Sementara itu, penerbangan pertama Israel yang bermula di Lapangan Terbang Ben Gurion Tel Aviv ke Abu Dhabi akan bermula pada Isnin.

Difahamkan, penerbangan itu akan membawa delegasi Israel dan pembantu Presiden AS, termasuk penasihat kanan Trump, Jared Krushner.

Kemarahan melanda di Timur Tengah susulan kesepakatan UAE dan Israel mengadakan hubungan diplomatik, selain para pemimpin Palestin menyifatkannya sebagai satu pengkhianatan oleh negara Arab. – Agensi


Hibatullah Akhundzada muncul di khalayak ramai

KABUL, 24 Rabiulawal 1443H, Ahad – Pemimpin tertinggi Taliban, Hibatullah Akhundzada membuat kemunculan pertamanya di khalayak ramai, umum para pegawai selepas beliau berucap pada penyokong di bandar Kandahar di selatan Afghanistan.

Sebelum ini, kelibat Hibatullah masih tidak kelihatan walaupun Taliban sudah mengambil alih kuasa pentadbiran di Afghanistan sejak pertengahan Ogos lalu.

Sikap rendah diri beliau telah menimbulkan spekulasi mengenai peranannya dalam kerajaan baru Taliban serta khabar angin mengenai kematiannya.

Sabtu lalu, beliau melawat madrasah Darul Uloom Hakimah untuk ‘bercakap dengan tentera dan pengikutnya yang berani’, menurut pegawai Taliban.

Terdapat kawalan keselamatan yang ketat pada majlis itu dan tiada foto ataupun video, bagaimanapun rakaman audio selama sepuluh minit dikongsi di akaun media sosial Taliban.

Beliau mendoakan untuk pejuang Taliban yang meninggal dunia, termasuk mereka yang cedera dan kejayaan pegawai kerajaan Emiriah Islam dalam ‘ujian besar’ ini.

Hibatullah dilantik sebagai pemipin Taliban dalam peralihan kuasa yang pantas selepas serangan dron Amerika Syarikat (AS) pada 2016 membunuh bekas pemimpin kumpulan itu, Mullah Akhtar Mansur. – Agensi


RM7.4 bilion bagi perluas perkhidmatan jalur lebar

KUALA LUMPUR, 20 Rabiulawal 1442H, Jumaat – Sejumlah RM7.4 bilion akan diperuntuk Suruhanjaya Komunikasi dan Multimedia Malaysia untuk memperluas perkhidmatan jalur lebar bagi tahun hadapan dan 2022, kata Menteri Kewangan Tengku Datuk Seri Zafrul Tengku Abdul Aziz.

Ketika membentangkan Belanjawan 2021 beliau berkata jaringan telekomunikasi kini boleh dianggap sebagai utiliti ketiga, malah dalam suasana norma baharu, perkhidmatan secara maya sudah menjadi kelaziman.

“Pembangunan infrastruktur dan penaiktarafan rangkaian asas telomunikasi adalah perlu bagi menampung keperluan gaya hidup digital,” kata beliau ketika membentangkan belanjawan dengan tema ‘Teguh Kita, Menang Bersama’ di Dewan Rakyat, hari ini.

Tengku Zafrul berkata sebanyak RM500 juta turut akan diperuntuk kerajaan di bawah inisiatif Jalinan Digital Negara (JENDELA) bagi memastikan kesalinghubungan sejumlah 430 sekolah seluruh Malaysia.

Beliau turut mengumumkan sumbangan sebanyak RM150 juta ke dalam Tabung Cerdik oleh syarikat berkaitan kerajaan (GLC) dan syarikat pelaburan berkaitan kerajaan (GLIC) bagi pemberian komputer riba kepada 150 ribu murid di 500 sekolah sebagai projek rintis yang akan diselia Yayasan Hasanah. – Bernama


Rejim Zionis tangkap 40 rakyat Palestin

RAMALLAH, 22 Rabiulakhir 1445H, Isnin – Rejim pengganas Israel telah menangkap kira-kira 40 rakyat Palestin di Tebing Barat menjadikan jumlah keseluruhan tahanan sekarang 2,080 orang.

Persatuan Tahanan Palestin memaklumkan, kesemua tahanan termasuk dua wanita ditahan sejak malam Sabtu sehingga pagi semalam di seluruh bandar itu termasuk di Baitulmaqdis.

Rejim dilaporkan menyerbu rumah penduduk Palestin pada waktu malam, dan tahanan dipindahkan ke pusat tahanan sementara sebelum dirujuk ke pusat siasatan atau penjara utama.

Rejim Zionis melakukan pencerobohan setiap hari ke kampung dan pekan – disertai dengan konfrontasi, penangkapan, dan tembakan peluru hidup dan getah serta bom gas pemedih mata beracun ke arah anak-anak muda Palestin.

Konfrontasi ini berlaku ketika tentera Israel telah meluaskan serangan udara dan darat ke atas Semenanjung Gaza, yang telah berada di bawah serangan udara tanpa henti sejak 7 Oktober lalu.

Sehingga kini jumlah rakyat Palestin yang syahid di semenanjung Gaza meningkat kepada 9,500 termasuk 3,900 kanak-kanak dan 2,509 wanita. – Agensi


Suntikan vaksin COVID-19 tak batalkan puasa

ANKARA, 1 Ramadan 1442H, Selasa – Suntikan vaksin termasuk imunisasi COVID-19 ke dalam tubuh manusia tidak membatalkan ibadah puasa.

Majlis Tinggi Hal Ehwal Agama dalam satu kenyataan berkata, fatwa berkenaan adalah seperti dikeluarkan oleh Presiden Urusan Agama Turki pada tahun 2005.

Fatwa sama menyatakan, vaksin yang tidak mengandungi bahan berkhasiat atau memabukkan adalah tidak membatalkan puasa seseorang individu.

Majlis Fatwa Antarabangsa turut mengeluarkan pandangan sama hari ini.

Ketua Presiden Hal Ehwal Agama, Ali Erbas berkata, perkara itu bukan amalan terbaharu.

“Fatwa sama dikeluarkan ketika zaman Uthmaniah. Sejak tahun 1930-an, mungkin 10 fatwa mengeluarkan pendapat sama.

“Hampir semua sarjana Islam yang penting dan terkenal di negara kita (Turki) hari ini mempunyai pandangan yang sama,” katanya.

Bagaimanapun, orang ramai disarankan untuk mendapatkan suntikan vaksin COVID-19 pada waktu malam.

Individu yang mahu mendapatkan suntikan vaksin pada siang hari pada bulan Ramadan perlu melaksanakannya ketika mereka sedang berpuasa.

Sejak kempen vaksinasi bermula pada Januari lalu, seramai lebih 19 juta warga Turki telah menerima suntikan vaksin COVID-19.

Berdasarkan angka rasmi, lebih daripada 11.2 juta orang telah menerima dos pertama, manakala 7.6 juta lagi telah mendapat dos kedua vaksin berkenaan. -Agensi


Angka korban banjir kilat di Turki meningkat kepada 31 orang

SINOP, 5 Muharram 1443H, Sabtu – Jumlah kematian akibat banjir kilat melanda Turki meningkat kepada 31 orang.

Ketika ini pasukan tindakan kecemasan berusaha meredakan kawasan yang dilanda banjir di wilayah Laut Hitam Turki.

Air deras menghanyutkan puluhan kereta dan timbunan rumah yang runtuh di sepanjang jalan, memusnahkan jambatan, menutup jalan dan memutuskan bekalan elektrik ratusan kampung.

Menteri Dalam Negeri, Suleyman Soylu menyifatkan, bencana banjir itu yang terburuk pernah beliau lihat.

Pihak Berkuasa Pengurusan Bencana dan Kecemasan (AFAD) melaporkan 29 orang terkorban akibat banjir di Kastamonu dan dua lagi di Sinop.

“Sepuluh orang dirawat di hospital,” katanya.

AFAD berkata, lebih 1,800 orang dipindahkan dari kawasan yang dilanda banjir dengan bantuan helikopter dan kapal.

Sementara itu, ahli politik pembangkang berkata, lebih ramai orang hilang dan jumlah kematian dijangka boleh meningkat dengan mendadak. – Agensi


12 pelarian mati beku di sempadan Turki-Greece

ISTANBUL, 1 Rejab 1443H, Khamis – Kira-kira 12 pelarian ditemui mati dalam keadaan beku di bandar kecil di sempadan Greece, seminggu selepas kedua-dua negara berdepan ribut salji yang jarang berlaku.

Menteri Dalam Negeri Turki, Suleyman Soylu berkata, kesemua pelarian ditemui di Ipsala, sempadan negara yang sering digunakan pelarian untuk memasuki Kesatuan Eropah.

Sehingga kini, masih tidak dapat dipastikan pelarian berasal dari mana dan punca mereka terkandas.

Namun Turki dan Greece masing-masing menyalahkan sesama sendiri dalam kejadian berkenaan.

Soylu menerusi Twitter mendakwa kumpulan pelarian tersebut dihalau daripada pegawai di sempadan Greece sehingga kasut dan pakaian mereka tertanggal.

Malah, turut tersebar beberapa gambar menunjukkan beberapa pelarian dalam keadaan tidak lengkap berpakaian di kawasan lumpur.

Soylu mengutuk tindakan pegawai sempadan Greece dan menyifatkan mereka lemah dan tidak berperikemanusiaan.

Menteri Imigresen Greece, Notis Mitarachi bagaimanapun menafikan tuduhan Turki dan bertegas tidak melakukan salah laku berkenaan.

“Kematian 12 pelarian di sempadan negara berhampiran Ipsala merupakan satu tragedi dan bertegas pelarian tidak pernah sampai ke kawasan tersebut,” katanya dalam kenyataan.

Kesemua 12 pelarian tersebut merupakan sebahagian daripada 22 pelarian dan sehingga kini pihak berkuasa tempatan meneruskan pencarian 10 lagi baki pelarian.

Walaupun Agensi Hak Asasi Manusia Pertubuhan Bangsa-Bangsa Bersatu (PBB) telah mendokumentasikan laporan yang boleh dipercayai mengenai insiden tersebut, namun kerajaan Greece telah berulang kali menafikannya. – Agensi


Permintaan tinggi, harga makanan naik serentak punca ayam kurang di Selangor

SHAH ALAM, 21 Syawal 1443H, Ahad – Permintaan tinggi terhadap bekalan ayam ketika musim perayaan yang berlaku serentak dengan peningkatan harga makanan bahan mentah itu antara punca bekalan sumber protein tersebut terjejas di Selangor.

Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Izham Hashim berkata, selain daripada dua punca itu, beliau difahamkan jangkitan penyakit ayam yang berlaku di peringkat ladang juga menjadi penyumbang kepada pengurangan bekalan tersebut, namun pihaknya belum menerima laporan rasmi berhubung perkara itu

“Susulan itu satu mesyuarakat khas melibatkan jabatan dan agensi terlibat di bawah Jawatankuasa Pemodenan Pertanian dan Industri Asas negeri akan dijalankan esok. Dijangka kami akan dapat hasil mesyuarat itu esok,” katanya.

Beliau berkata ketika ditemui pemberita di Majlis Rumah Terbuka Aidilfitri Dewan Undangan Negeri (DUN) Kota Anggerik di Majlis Bandaraya Shah Alam (MBSA) Convention Centre, hari ini.

Izham berkata, pihaknya juga telah meminta Jabatan Perkhidmatan Veterinar (DVS) negeri untuk menghubungi semua pembekal dan penternak ayam di Selangor untuk memeriksa status terkini bahan mentah itu.

Sementara itu Izham berkata, pihaknya juga sedang menyiasat sama ada Selangor sedang menghadapi masalah bekalan ayam import dari Thailand dan China yang kebergantungan sekitar 60 peratus.

“Bekalan ayam di Selangor sebelum ini memang tidak mencukupi, memang kami import. Hanya 35 hingga 40 peratus ayam tempatan yang selebihnya memang import.

“Jadi sebab itu saya rasa saya perlu lihat kedua-duanya. Kadangkala bila bekalan kita (ayam tempatan) ‘okey’, tapi bila import pula terganggu, sama sahaja impaknya,” katanya.

Semalam, Pengerusi Jawatankuasa Hal Ehwal Agama Islam, Hal Ehwal Pengguna dan Industri Halal negeri, Mohd Zawawi Ahmad Mughni berkata, pihaknya akan memaklumkan perkembangan terkini berhubung isu bekalan ayam yang didakwa tidak mencukupi sejak kebelakangan ini, pada esok (23 Mei). – Bernama


Cegah hospital sesak, Ho Chi Minh lanjut sekatan pergerakan

HANOI, 6 Safar 1443H, Isnin – Ho Chi Minh City akan melanjutkan sekatan pergerakan, tatkala ibu kota Hanoi dan beberapa wilayah berusaha mengurangkan sekatan.

Menurut pihak berkuasa bandar, lanjutan sekatan pergerakan sehingga akhir September perlu bagi mengasingkan kluster, mempercepatkan inokulasi serta mencegah hospital sesak di bandar yang berjumlah 9 juta orang.

“Secara keseluruhan, Ho Chi Minh City masih berada di bawah sekatan selama dua minggu lagi,” kata surat khabar Dan Tri yang memetik Naib Pengerusi bandar, Duong Anh Duc.

Dilaporkan di beberapa daerah, restoran dibenarkan dibuka hanya untuk makanan dibawa pulang serta penduduk boleh keluar mencari makan.

Meskipun lebih daripada 1 juta suntikan vaksin diberikan sejak akhir-akhir ini, kadar vaksinasi Vietnam sebanyak 5.2 peratus dari 98 juta penduduknya – salah satu yang terendah di rantau ini.

Vietnam mencatatkan lebih daripada 610,000 jangkitan dan 15,000 kematian, kebanyakannya sejak Mei.

Pusat perniagaan Ho Chi Minh City menyumbang separuh daripada jangkitan tersebut dan 80 peratus kematian.

Ibu kota Hanoi, pusat perindustrian selatan Binh Duong dan beberapa wilayah di Mekong Delta mengurangkan sekatan, secara beransur-ansur, kata pihak berkuasa.

Sementara itu, pihak berkuasa penerbangan awam telah mengusulkan kepada Kementerian Pengangkutan untuk memulakan semula penerbangan domestik dalam tiga fasa selepas penangguhan selama sebulan, lapor akhbar Nguoi Lao Dong. – Agensi


Hajiji nafi isytihar perang terhadap BN

KOTA KINABALU, 27 Rabiulakhir 1444H, Selasa – Gabungan Rakyat Sabah (GRS) masih berharap dapat bekerjasama dengan Barisan Nasional (BN) di peringkat negeri.

Datuk Seri Hajiji Noor, yang juga Pengerusi GRS menafikan gabungan itu mengisytiharkan perang seperti yang didakwa Ketua BN, Sabah Datuk Seri Bung Moktar Radin, semalam.

“Kami tidak mempunyai sebab atau keperluan untuk mengisytiharkan perang terhadap BN.

“Malah, pada pilihan raya baru-baru ini, kami (GRS) dan saya sendiri turun padang untuk berkempen membantu calon BN di kawasan mereka.

“Saya berharap UMNO atau BN akan terus bekerjasama dalam mentadbir negeri ini selaras dengan mandat yang diberikan rakyat kepada kerajaan GRS-BN semasa Pilihan Raya Umum Ke-16 (PRN16) tahun lalu,” katanya dalam kenyataan itu.

Semalam, Bung berkata, apabila Hajiji mengisytiharkan sokongan terhadap Perikatan Nasional (PN), ia bermakna GRS mengisytiharkan perang terhadap BN dan melanggar perjanjian sebelum pilihan raya.

Hajiji yang juga Ketua Menteri bagaimanapun berkata, GRS berjanji akan memberi sokongan kepada UMNO/BN sekiranya parti itu layak menjadi Perdana Menteri dan membentuk kerajaan.

“Namun, apabila BN kalah dan UMNO tidak layak menjadi Perdana Menteri, maka perjanjian itu tidak sah dengan sendirinya,” kata Hajiji.

Beliau turut menafikan dakwaan beliau bersama Parti Kesejahteraan Demokratik Masyarakat dan pernah bertemu Pengerusi PN, Tan Sri Muhyiddin Yassin di kediaman pemimpin itu di Kuala Lumpur.

“Mereka bertemu dengan Tan Sri (Muhyiddin) atas kehendak mereka sendiri dan saya tidak terlibat secara langsung dalam pertemuan itu,” katanya.


Oktoberfest cabar kedudukan Islam sebagai agama negara

BANGI, 4 Muharram 1444H, Selasa – Penganjuran Oktoberfest adalah sama seperti tindakan untuk mempromosikan masyarakat dengan budaya yang tidak sihat.

Ahli Jawatankuasa PAS Pusat, Nasruddin Hassan berkata, penganjuran pesta itu juga seumpama mencabar kedudukan Islam sebagai agama negara.

“Apabila arak difestivalkan dalam negara ini ia bererti seperti promosi ke arah menggalakkan masyarakat ini untuk minum arak.

“Islam adalah agama yang tidak membenarkan penganutnya membeli, menjual, menyedia dan meminum arak kerana ia adalah minuman yang memabukkan serta menghilangkan akal sedangkan agama Islam sangat menghargai akal yang sihat.

“Lagipun, Malaysia adalah sebuah negara yang meletakkan Islam sebagai agama Persekutuan dan Islam pula adalah agama negara.

“Jadi, sudah barang tentu festival arak tersebut bukan sahaja tidak sesuai tetapi dilihat sebagai perbuatan yang mencabar kedudukan Islam sebagai agama negara,” katanya dalam kenyataan, hari ini.

Beliau berkata demikian sebagai mengulas kenyataan pemimpin DAP, Lim Kit Siang yang mempersoalkan keputusan kerajaan untuk tidak membenarkan penganjuran Oktoberfest yang disifatkan mencabuli prinsip Perlembagaan negara.

Semalam, Kit Siang mendakwa, tindakan berkenaan adalah bertentangan dengan semangat penubuhan Malaysia.

Beliau merujuk kenyataan Menteri di Jabatan Perdana Menteri (Hal Ehwal Agama), Datuk Idris Ahmad yang menolak penganjuran program berkenaan secara terbuka kepada awam.

Mengulas lanjut, Nasrudin yang juga Yang Dipertua Yayasan Dakwah Islamiah Malaysia (Yadim) menjelaskan, perbuatan meminum arak bukanlah sesuatu yang baik kepada kesihatan sebaliknya membuka ‘pintu kejahatan’.

Malah, katanya, arak itu sendiri menjadi pembuka pintu masuk kejahatan dalam negara ini.

“Kejahatan yang dihasilkan mampu meruntuhkan peradaban manusia dan tamadun negara kita,” katanya.


Trump minta UAE ajak negara Arab normalisasi hubungan Israel

WASHINGTON, 26 Safar 1442H, Rabu – Presiden Amerika Syarikat (AS), Donald Trump meminta Putera Mahkota Emiriah Arab Bersatu (UAE), Mohammad Bin Zayed untuk mengajak negara-negara lain di rantau ini menjalin hubungan dengan Israel, lapor Arab48 semalam.

Dalam satu kenyataan yang dikeluarkan, Arab48 melaporkan bahawa Timbalan Setiausaha Akhbar White House, Judd Deere mengatakan bahawa Trump dan Mohammad membincangkan kemas kini terbaharu mengenai Timur Tengah menerusi panggilan telefon.

Trump, menurut Deere, meminta Mohammad untuk mengajak negara-negara lain di rantau itu mengikuti jejak UAE menormalisasi hubungan dengan Israel.

Mohammad, kata Deere, mengucapkan tahniah kepada Trump atas kesembuhannya daripada COVID-19, sementara Trump mengucapkan terima kasih atas ‘kepemimpinannya’ selama Perjanjian Abraham – perjanjian yang menandakan normalisasi hubungan antara UAE dan negara haram Israel.

Arab48 melaporkan, AS memberi tekanan kepada Sudan untuk menandatangani perjanjian damai dengan Israel sebagai balasan kerana menyingkirkannya dari senarai negara yang menjadi penaja keganasan.

Pada 15 September lalu, UAE dan Bahrain menandatanagani perjanjian normalisasi dengan Israel di halaman White House. – Agensi


Ragu kiraan undi, wakil PH Sungai Kandis buat laporan polis

SHAH ALAM, 28 Muharam 1445H, Selasa – Jentera pilihan raya Pakatan Harapan (PH) Dewan Undangan Negeri (DUN) N49 Sungai Kandis membuat laporan polis berkaitan isu kiraan undi yang didakwa meragukan pada Pilihan Raya Negeri (PRN) Selangor, Sabtu lalu.

Shaari Abdul Malik berkata, beliau hadir membuat laporan itu di Ibu Pejabat Polis Daerah Shah Alam pada 3.56 petang semalam mewakili Mohd Zawawi Ahmad Mughni yang bertanding di DUN tersebut.

Beliau mendakwa, pihaknya mendapati berlaku keraguan di beberapa pusat mengundi di DUN berkenaan termasuk sejumlah 1,964 undi yang tidak dikembalikan.

“Walaupun kita kalah dengan 167 undi, perkara itu tetap dianggap keraguan besar kerana semua undi yang dinyatakan tidak dimasukkan dalam peti undi. Susulan itu, kita membuat laporan polis serta (akan buat) petisyen bagi tindakan lanjut,” katanya kepada pemberita di sini.

Ketua Polis Daerah Shah Alam ACP Mohd Iqbal Ibrahim ketika dihubungi berkata pihaknya telah menerima laporan itu dan ia akan dirujuk kepada Suruhanjaya Pilihan Raya untuk tindakan lanjut.

Sebelum ini, gabungan PH dan Barisan Nasional (BN) mempertimbang untuk memfailkan petisyen pilihan raya bagi membatalkan keputusan beberapa kerusi yang dimenangi Perikatan Nasional (PN) dalam PRN Selangor pada Sabtu lepas.

Pengerusi PH Selangor Datuk Seri Amirudin Shari berkata antaranya DUN Sungai Kandis, Taman Medan, Gombak Setia serta Dengkil yang majoriti kemenangan adalah rendah dan pihaknya mengambil maklum beberapa hal yang boleh dipertimbang untuk dibuat petisyen seperti kes kertas undi tidak dikembalikan di Sungai Kandis.

Pertembungan tiga penjuru kerusi itu dimenangi calon PN Wan Dzahanurin Ahmad dengan majoriti 167 undi selepas mendapat 28,926 undi menewaskan Mohd Zawawi (28,759 undi) dan Afriena Shaqira Sariff daripada Parti Ikatan Demokratik Malaysia (MUDA) yang meraih 1,341 undi. – Bernama


Bersatu didakwa terpesong dari objektif awal ganti UMNO

BANGI, 20 Muharam 1445H, Isnin – Parti Bersatu kini didakwa terpesong daripada objektif awal menggantikan UMNO – untuk memberi lebih banyak ruang kepada golongan muda dan muka baharu, terutama mempunyai latar belakang bersih serta setia dengan parti sejak awal.

Bekas Ahli Majlis Pimpinan Tertinggi (MPT) Bersatu, Dr Muhammad Faiz Na’aman berkata, keputusan parti yang sering mengabaikan suara akar umbi, para pengasas awal dan teguran jentera bawahan menyebabkan Bersatu telah mengalami kekalahan dalam Pilihan Raya Negeri (PRN) di Melaka dan Johor sebelum ini.

Sejarah itu juga bakal berulang dalam PRN enam negeri terutama untuk kerusi-kerusi Bersatu dalam PRN Selangor sekarang, katanya.

“Pemilihan calon-calon berat sebelah kepada pihak ‘kartel’ tertentu serta calon bidan terjun yang baharu dijadikan ahli parti hanya untuk dipertanding dalam PRN Selangor, menyebabkan pemberontakan lebih kurang di sembilan bahagian Bersatu di negeri ini.

“Ini sehinggalah terdapat insiden membakar bendera Perikatan Nasional (PN) secara terbuka tanda protes akar umbi terhadap percaturan Jawatankuasa Pemilihan atau saringan calon yang bertanggungjawab terhadap penamaan calon PRN itu tanpa mengambil kira sentimen penerimaan pihak bahagian dan jentera di lapangan,” katanya dalam kenyataan hari ini.

Muhammad Faiz berkata, kelemahan Lembaga Disiplin parti yang lewat dan banyak kerenah telah menyebabkan watak-watak yang telah keluar dan mengkhianati parti dalam Pilihan Raya Umum ke-15 (PRU15) lalu boleh kembali mendakwa diri sebagai masih menjadi ahli Bersatu untuk dipilih menjadi calon dalam PRN.

Justeru tidak menghairankan jika Bersatu tidak lagi menjadi wadah tumpuan penghijrahan mereka dari parti-parti lain atau menjadi sasaran kemasukan anak-anak muda serta orang baru dalam politik.

“Ini memandangkan kerapuhan sistem pengurusan keahlian, kedudukan MPT yang hanya menjadi tempat diberi taklimat mengenai keputusan dan tindakan yang telah pun dibuat terlebih dahulu oleh biro politik, hingga kepada tiada usaha jelas bagi mewujudkan barisan kepimpinan parti berkualiti demi masa hadapan.

“Lebih memalukan Bersatu hakikatnya semakin tidak dihormati, malah ada permintaan dan keputusan rundingan tidak diendah oleh parti rakan komponen dalam PN apabila mereka tahu bahawa Bersatu semakin lemah dari segi kepimpinan dan pengaruh.

“Ia akibat terlalu banyak percaturan politik dalaman dan watak-watak yang tidak dihormati masyarakat luar diangkat menjadi pemimpin sama ada di peringkat Pusat, negeri atau bahagian dalam parti,” katanya.

Terdahulu, Muhammad Faiz mengumumkan peletakan jawatan sebagai Ahli MPT BERSATU termasuk berhenti sebagai ahli parti itu.

Beliau turut mengutuskan surat kepada Presiden Bersatu, Tan Sri Muhyiddin Yassin pada hari ini mengenai keputusannya itu.

Dalam surat berkenaan, beliau menjelaskan bahawa keputusannya itu adalah secara sukarela dan tidak dipengaruhi mana-mana pihak.


Kes terowong: Guan Eng tak mengaku salah minta rasuah

KUALA LUMPUR, 17 Zulhijjah 1441H, Jumaat – Bekas Menteri Kewangan, Lim Guan Eng hari ini dihadapkan ke Mahkamah Sesyen di sini atas pertuduhan meminta suapan bagi membantu sebuah syarikat dilantik untuk melaksanakan Projek Pembinaan Jalan-Jalan Utama dan Terowong di Pulau Pinang.

Guan Eng, 60, mengaku tidak bersalah selepas pertuduhan terhadapnya dibacakan di hadapan Hakim Azura Alwi.

Mengikut pertuduhan, Guan Eng, semasa menjawat jawatan sebagai Ketua Menteri Pulau Pinang, didakwa telah secara rasuah meminta bagi dirinya suatu suapan, iaitu, balasan berharga berupa 10 peratus daripada keuntungan yang akan diperolehi kelak daripada Datuk Zarul Ahmad Mohd Zulkifli.

Ia sebagai upah bagi membantu syarikat milik Zarul dilantik untuk melaksanakan Projek Pembinaan Jalan-Jalan Utama dan Terowong di Pulau Pinang.

Ahli Parlimen Bagan itu dituduh melakukan kesalahan itu berhampiran Hotel The Gardens, Lingkaran Syed Putra, Mid Valley City di sini pada Mac 2011.

Pendakwaan dikemukakan mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda daripada nilai suapan atau RM10,000, mengikut mana-mana yang lebih tinggi, jika sabit kesalahan.

Pendakwaan diketuai Timbalan Pendakwa Raya SPRM Wan Shaharuddin Wan Ladin manakala Lim diwakili peguam Gobind Singh Deo dan Ramkarpal Singh. – Bernama


Hubungan PAS, UMNO masih baik: Abdul Hadi

KUALA TERENGGANU, 7 Jamadilawal 1443H, Ahad – Presiden PAS, Tan Sri Abdul Hadi Awang menegaskan hubungan antara parti itu bersama UMNO masih baik, meskipun dua parti itu dilanda pelbagai konflik sejak kebelakangan ini.

“Hubungan dengan UMNO, Alhamdulillah masih baik secara umumnya. Kita anggap UMNO sebagai parti bukan sebagai individu,” katanya ketika ditemui pemberita selepas Sambutan Ulang Tahun PAS ke-70 di Taman Tamadun Islam, di sini hari ini.

Beliau berkata demikian ketika ditanya mengenai hubungan antara PAS dan UMNO yang dlihat semakin dingin, sejak Pilihan Raya Negeri Melaka pada November lepas.

Katanya, hubungan baik antara kedua-dua parti itu dapat dilihat melalui kerjasama dalam kerajaan Perikatan Nasional yang ditunjangi UMNO, Bersatu dan PAS, yang masih kukuh sehingga kini.

Dalam pada itu, Abdul Hadi turut menafikan bahawa hubungannya dengan Presiden UMNO, Datuk Seri Ahmad Zahid Hamidi dingin, seperti yang diperkatakan sesetengah pihak.

“Saya rasa masih hangat, dekat Parlimen saya sama-sama duduk dekat-dekat (dengan Ahmad Zahid).

“Boleh tengok kerusi Parlimen itu sebelah saya Tan Sri Muhyiddin (Tan Sri Muhyiddin Yassin), Tun Mahathir (Tun Dr Mahathir Mohamad), Datuk Seri Najib (Datuk Seri Najib Tun Razak) dan Zahid Hamidi. Saya duduk di tengah-tengah jadi pendamai antara semua pihak,” katanya sambil berseloroh.

Selain itu, Abdul Hadi turut menyatakan kesediaannya untuk bertemu dengan pimpinan UMNO bagi meleraikan permasalahan, yang membelenggu dua parti itu.

Sementara itu, Timbalan Presiden PAS, Datuk Seri Tuan Ibrahim Tuan Man berkata, negara memerlukan gagasan lebih besar daripada Muafakat Nasional bagi menjamin kestabilan negara dan mengukuhkan ikatan ummah.

Katanya, gagasan dalam kerangka yang lebih besar juga dilihat mampu mengeluarkan PAS dan UMNO, daripada kemelut-kemelut kecil seperti yang berlaku pada masa ini.

“Mungkin negara memerlukan penyatuan gagasan besar bukan hanya dalam lingkungan Semenanjung, tetapi meliputi Sabah dan Sarawak.

“Kita ada kepentingan bersama yang perlu dipertahankan. Walaupun dalam konteks politik kita ada konflik parti masing-masing, tetapi muafakat itu sangat penting dan kita seharusnya bersatu,” katanya. – Bernama


Kenyataan Guan Eng biadab, boleh ancam ketenteraman awam

BANGI, 20 Zulhijjah 1444H, Ahad – Armada Bersatu Malaysia menuntut permohonan maaf daripada Lim Guan Eng ekoran dakwaan Pengerusi DAP Kebangsaan itu bahawa ‘gelombang hijau’ bakal musnahkan tokong dan menafikan hak agama di Pulau Pinang.

Ini kerana kenyataan itu dianggap tidak bertanggungjawab, bersifat menghasut serta menyemai perasaan takut dan benci orang bukan Islam terhadap pimpinan serta parti-parti politik Islam yang mendukung Perlembagaan Persekutuan dan menjunjung sistem Raja Berperlembagaan di negara ini.

Ketua Armada Bersatu Malaysia, Wan Ahmad Fayhsal Wan Ahmad Kamal berkata, pihaknya mengutuk sekeras-kerasnya kenyataan biadab dan perkauman yang diucapkan oleh Guan Eng.

Tegasnya, kenyataan ini sekali gus mengesahkan persepsi rakyat Malaysia terhadap parti DAP yang merupakan sebuah parti yang sering memainkan sentimen perkauman.

“Kenyataan Pengerusi DAP itu yang turut dilaporkan berkata ‘gelombang hijau tidak senang dengan tokong yang mereka lihat, mereka akan memusnahkannya’ adalah sangat keji, terkutuk dan boleh mengancam ketenteraman awam serta menggugat keamanan negara.

“ARMADA dengan tegas menuntut permohonan maaf daripada Guan Eng di atas kenyataan perkauman dan berniat jahat itu serta menggesa tindakan tegas diambil ke atas beliau di atas kenyataan yang tidak bertanggungjawab.

“ARMADA bersama-sama Pemuda Perikatan Nasional (PN) akan terus mempertahankan Perlembagaan Persekutuan sebagai tunjang kepada perpaduan semua kaum di Malaysia,” katanya dalam satu kenyataan.

Semalam, Guan Eng menolak dakwaan beliau sengaja membangkitkan isu 3R iaitu agama, raja dan kaum ketika menyentuh berkenaan perobohan tokong Buddha atau Cina dalam ucapan pada satu program di Jelutong, Pulau Pinang pada Jumaat.

Bekas Ketua Menteri Pulau Pinang itu menegaskan, ucapannya yang itu sudah diputar belit, seolah-olah ada pihak ingin merobohkan tokong Buddha atau Cina.


Protes meletus di Mesir, tuntut el-Sisi berundur

KAHERAH, 3 Safar 1442H, Isnin – Protes terhadap pemerintahan Presiden Abdel Fattah el-Sisi kini meletus di seluruh Mesir.

Di Suez, Kafr El Dawwar, bandar di Delta Nil, Kaherah, Iskandariah dan Aswan, para penunjuk perasaan menuntut el-Sisi untuk berundur.

Berikutan serangan pasukan keselamatan terhadap penunjuk perasaan, kediaman presiden di Aswan, Mesir Hulu dibakar.

Satu video tunjuk perasaan yang lain menunjukkan sebuah kereta polis berundur apabila penunjuk perasaan anti-Sisi melemparkan batu ke arahnya.

Di Al-Qanater, penunjuk perasaan berarak melalui jalan sempit untuk menghentikan mereka diserang oleh pasukan keselamatan.

Sementara di perkampungan Kadiya penunjuk perasaan Mesir memterbalikkan trak polis, berang kerana kerajaan merobohkan bangunan di sana.

Tunjuk perasaan itu adalah sebagai tindak balas kepada seruan yang dibuat oleh pemberi maklumat Mesir, Mohamed Ali supaya orang ramai turun ke jalan pada 20 September.

Di bawah tanda pagar (hashtag) yang pada waktu itu menjadi ‘trending’ nombor satu di Mesir, ‘keluar pada 20 September’ Ali meminta orang Mesir bersatu menentang penindasan dan ketidakadilan untuk menyelamatkan negara.

Di bawah rejim sekarang, ekonomi Mesir terus memburuk dan pelanggaran hak asasi manusia meningkat, ditambah dengan krisis coronavirus di negara itu yang ditangani oleh pihak berkuasa.

Ribuan rumah telah dirobohkan selepas kerajaan mendakwa mereka melanggar syarat bangunan. – Agensi


Junjung Dasar Kebudayaan Kebangsaan demi identiti nasional

WATAN bertuah ini dikenali dunia dengan demografi masyarakatnya yang berbilang bangsa, kaum dan agama.

Kepelbagaian ini diraikan oleh setiap lapisan masyarakatnya sehingga kita mampu mengekalkan keamanan dan keharmonian negara.

Generasi baharu anak-anak watan Malaysia, kami amat bertuah memijak tanah dan menjunjung langit sebuah negara yang berdaulat ini.

Kami percaya, bahawa kemajmukan masyarakat yang pelbagai disatukan dengan sebuah identiti nasional yang kita junjung bersama sesuai dengan apa yang telah termaktub dalam Dasar Kebudayaan Kebangsaan.

Hazwan Mohamad,
Ketua Angkatan Pemuda Pemudi Parti BERJASA Malaysia (ANGKASA)


Umat Islam perlu bersatu bongkar kejahatan rejim haram

BANGI, 5 Rabiulakhir 1445H, Jumaat – Umat Islam harus bersatu membina kekuatan dengan berterusan memberi pendedahan dan membongkar kejahatan rejim Zionis Israel.

Jabatan Kemajuan Islam Malaysia (Jakim) menerusi khutbah Jumaat berkata, pada masa sama generasi muda perlu ditanamkan dengan semangat kecintaan terhadap bumi Palestin.

Sementara itu, perbezaan ideologi politik pula bukan halangan untuk umat Islam sama-sama menunjukkan sokongan dan dukungan terhadap perjuangan Palestin, katanya.

“Konflik perang di Palestin masih belum berakhir. Sehingga kini, lebih 3,000 orang rakyat awam Palestin meninggal dunia mangsa kekejaman rejim zionis Israel.

“Israel yang angkuh dan sombong itu terus beranggapan bahawa mereka kuat dan tidak mampu dikalahkan kerana berselindung di sebalik kuasa-kuasa besar dunia. Mereka bertindak sangat kejam dengan terbaharu menyerang dan mengebom hospital dan orang awam.

“Betapa hancur luluh hati ini melihat jasad anak-anak kecil, kaum wanita, orang-orang tua dan orang awam bergelimpangan akibat diserang Zionis Israel.

“Lebih 1,000 kanak-kanak dilaporkan terbunuh dalam 11 hari serangan udara Israel ke atas Semenanjung Gaza, purata seorang kanak-kanak terkorban setiap 15 minit,” katanya.

Khutbah menegaskan, rejim Zionis secara terang-terangan melakukan genosid terhadap umat Islam di Palestin.

“Ketika kita di sini dapat beristirehat di kediaman yang selesa, penduduk Gaza hanya berteduh dalam runtuhan bangunan yang binasa. Ketika anak-anak kita di sini leka bermain dengan telefon, anak-anak Gaza ‘didendangkan’ dengan bedilan peluru dan bom.

“Ketika kita di sini buntu memilih aneka juadah yang banyak, mereka di sana terpaksa mencatu makanan bagi bekalan untuk hari mendatang. Ketika kita sibuk bertelagah dengan perkara-perkara khilafiyah, mereka di sana teguh berganding bahu mempertahankan sesama sendiri.

“Ketika kita masih boleh bergelak ketawa bersama keluarga tercinta, mereka di sana hilang semuanya sekelip mata. Ketika kita di sini masih boleh merancang untuk bersiar-siar, ketahuilah bahawa mereka di sana menunggu giliran untuk syahid,” katanya.

Tegasnya lagi, umat Islam di Palestin juga saudara yang wajib dikasihi dan dibantu apatah lagi dalam keadaan mereka yang ditindas dan dizalimi.

Katanya, mereka sangat memerlukan bantuan dan sokongan daripada negara-negara luar terutamanya saudara-saudara seiman.

“Justeru, marilah kita sama-sama menghulurkan bantuan dan sumbangan sama ada berbentuk wang ringgit mahupun secebis doa yang ikhlas kepada Allah SWT agar menyelamatkan umat Islam di Palestin,” katanya.


Syed Saddiq kekal pengakuan tidak bersalah 2 tuduhan gubah wang haram RM100,000

KUALA LUMPUR, 3 Safar 1443H, Jumaat – Ahli Parlimen Muar Syed Saddiq Syed Abdul Rahman mengekalkan pengakuan tidak bersalah di Mahkamah Sesyen di sini hari ini atas dua pertuduhan pengubahan wang haram berjumlah RM100,000, tiga tahun lepas.

Syed Saddiq, 29, yang juga bekas Menteri Belia dan Sukan membuat pengakuan itu selepas pertuduhan ke atasnya dibacakan semula di hadapan Hakim Suzana Hussin.

Pada 5 Ogos lalu, Syed Saddiq mengaku tidak bersalah atas pertuduhan sama di Mahkamah Sesyen Johor Bahru dan Hakim Datuk Ahmad Kamal Arifin Ismail membenarkan permohonan pihak pendakwaan untuk memindahkan kes tersebut ke Mahkamah Sesyen di sini.

Mengikut kedua-dua pertuduhan, beliau didakwa melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq didakwa melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 Jun dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.

Peguam Haijan Omar yang mewakili Syed Saddiq memaklumkan kepada mahkamah bahawa pihaknya telah memfailkan permohonan untuk memindahkan kedua-dua kes itu dari Mahkamah Sesyen ke Mahkamah Tinggi dan permohonan tersebut akan didengar di hadapan Hakim Mohamed Zaini Mazlan pada 25 November ini.

Suzana kemudian menetapkan 30 November untuk sebutan semula kes.

Di Mahkamah Sesyen berasingan, Hakim Azura Alwi turut menetapkan tarikh sama (30 November) untuk sebutan semula dua lagi kes dihadapi Syed Saddiq berhubung pertuduhan pecah amanah dana sebuah parti politik berjumlah RM1 juta, dan menyalahgunakan wang sumbangan RM120,000 untuk kempen Pilihan Raya Umum ke-14 (PRU14).

Haijan ketika ditemui pemberita berkata pihaknya juga telah memfailkan permohonan supaya dua kes tersebut dipindahkan ke Mahkamah Tinggi dan permohonan itu akan didengar di hadapan hakim sama (Mohamed Zaini) pada 25 November.

Bagi pertuduhan pertama, Syed Saddiq didakwa sebagai Ketua Angkatan Bersatu Anak Muda (Armada) Parti Pribumi Bersatu Malaysia (Bersatu), yang telah diamanahkan penguasaan ke atas dana Armada, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Syed Saddiq juga menghadapi tuduhan menyalahgunakan harta iaitu, wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Kesalahan itu didakwa dilakukan di Maybank Islamic Berhad, Jalan Pandan 3/6A, Taman Pandan Jaya antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan. – Bernama


Gaji graduan dibincang minggu depan

BUKIT MERTAJAM, 18 Muharram 1445H, Sabtu – Mesyuarat pertama bagi mengkaji keseluruhan skim perkhidmatan dan saraan penjawat awam minggu depan akan turut merangkumi perbincangan mengenai gaji graduan, menurut Perdana Menteri, Datuk Seri Anwar Ibrahim.

Beliau berkata, Ketua Setiausaha Negara, Tan Sri Mohd Zuki Ali telah menetapkan bahawa satu jawatankuasa akan bermesyuarat bagi membincangkan penyelarasan gaji minggu depan, yang dipengerusikan oleh Perdana Menteri.

“Semua perkara ini kita akan ambil kira. Umumnya, kadar upah dan gaji penjawat awam rendah, termasuk polis dan tentera, serta tentera yang tidak berpencen. Insya-Allah dengan keupayaan ekonomi, kita akan naikkan secara berperingkat.

“Secara tradisinya, jawatankuasa ini sepatutnya bermesyuarat 10 tahun sekali, tapi sekarang dah 12 tahun jawatankuasa ini tidak bermesyuarat,” katanya kepada pemberita di sini hari ini selepas ditanya pandangan beliau berkenaan gaji graduan yang kini dianggap merosot ke paras gaji minimum.

Beliau ditemui selepas memberi ucapan perasmian di Persidangan Kebangsaan Ekonomi Malaysia ke-16 di sini hari ini.

Terdahulu, dalam ucapannya di majlis itu, Anwar berkata, kemajuan ekonomi negara dianggap tempang jika tidak mengambil kira keterangkuman masyarakat terutamanya mereka yang terpinggir.

“Sementara kita akui bahawa negara harus dipacu dengan mengambil kira kepentingan meritokrasi, tapi kita tidak boleh mengetepikan masyarakat yang tidak berkeupayaan untuk bersaing dalam keadaan adil,” katanya.

Dalam memberi contoh, katanya beliau merupakan antara kepimpinan di Asean yang awal mengusulkan agar Vietnam diterima sebagai sebahagian dari keluarga Asean melalui satu laporan kecil dan bebas (bukan mewakili kerajaan), One Southeast Asia, dan menggesa anggota Asean agar tidak tunduk kepada Amerika Syarikat yang pada ketika itu sangat meminggirkan Vietnam.

Tambahnya, sebaik beliau dilantik sebagai Timbalan Perdana Menteri pada tahun 1990-an, Anwar membawa satu delegasi perwakilan yang besar ke Vietnam untuk berbincang bersama mereka dan negara jiran itu membuka ruang kepada Malaysia untuk menubuhkan operasi perbankan di sana.

“Apabila saya berkunjung semula ke Vietnam bulan lepas, saya melihat pertumbuhan angka dan perubahan yang berlaku di sana jauh lebih baik dari kita dari segi perlaburan, kesenjangan, kadar kemiskinan. Dalam semua ukuran, mereka telah jauh tinggalkan kita,” katanya.

Selain itu, beliau turut meminta semua kementerian untuk tidak bekerja secara solo dan memanfaat kepakaran yang dimiliki oleh institusi pengajian tinggi (IPT) dan universiti negara agar satu sinergi boleh diwujudkan antara semua pihak berkenaan.

Beliau mengambil contoh bagaimana sinergi antara kerajaan dan kepakaran di universiti begitu aktif dilakukan dan menguntungkan negara China, sedangkan Malaysia masih lagi terikat dengan pendekatan lama.

“Jadi saya minta laporan terperinci supaya universiti berikan bidang-bidang tenaga akademik dan penyelidik untuk kita sesuaikan di jabatan atau kementerian mana, supaya ada sinergi dan dapat dimanfaatkan (oleh kerajaan).

“Andaiannya jika ini dapat dilakukan dalam tempoh segera, kita boleh pacu ekonomi dan mencapai pertumbuhan enam peratus dalam masa singkat selain pelaburan negara juga boleh bertambah di luar jangkaan,” katanya.

Turut hadir Ketua Menteri Pulau Pinang, Chow Kon Yeow dan Naib Canselor Universiti Kebangsaan Malaysia (UKM), Prof Datuk Dr. Mohd. Ekhwan Toriman.

Persidangan tahunan anjuran Fakulti Ekonomi dan Pengurusan (FEP), UKM bertemakan ‘Ketahanan dan Keterangkuman dalam Memacu Pemulihan Ekonomi di Era Ketidakpastian Geo-Politik’ itu disertai kira-kira 350 orang terdiri daripada kakitangan pentadbiran dan profesional dari sektor awam dan swasta.- Bernama


Peperiksaan SPM 2022 bermula 30 Januari, libatkan 403,637 calon

PUTRAJAYA, 28 Jamadilakhir 1444H, Sabtu – Peperiksaan Sijil Pelajaran Malaysia (SPM) 2022 akan dilaksanakan mulai 30 Januari hingga 15 Mac depan melibatkan ujian amali sains, ujian bertutur, ujian mendengar dan peperiksaan bertulis, demikian menurut Kementerian Pendidikan (KPM).

KPM dalam kenyataan semalam berkata, seramai 403,637 calon akan menduduki peperiksaan bertulis yang diadakan antara 20 Februari hingga 15 Mac.

Ujian Amali Sains (Fizik) akan diadakan pada 30 Jan membabitkan 93,490 calon, Ujian Amali Sains (Biologi) pada 31 Jan membabitkan 74,642 calon, dan pada 2 Feb, seramai 94,672 calon akan menduduki Ujian Amali Sains (Kimia) dan 1,675 pelajar akan menduduki Ujian Amali Sains (Sains Tambahan).

Ujian Bertutur (Bahasa Melayu) akan diadakan pada 7 hingga 9 Februari melibatkan 397,854 calon, manakala Ujian Bertutur (Bahasa Inggeris) pula pada 13 hingga 15 Feb melibatkan 397,057 calon.

Ujian Mendengar (Bahasa Melayu) melibatkan 397,854 calon dan Ujian Mendengar (Bahasa Inggeris) membabitkan 397,057 calon akan diadakan pada 16 Feb.

KPM berkata seramai 131,318 petugas peperiksaan dilantik bagi memastikan kelancaran pengurusan dan pengendalian peperiksaan tersebut.

“Semua calon diingatkan agar merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung,” katanya.

KPM turut mengingatkan calon supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan. – Bernama


Tiada jamuan buka puasa, moreh di masjid: Jawi

BANGI, 3 Syaaban 1442H, Rabu – Jabatan Agama Islam Wilayah Persekutuan (Jawi) membenarkan aktiviti pengimarahan Ramadan diadakan di masjid dan surau di Kuala Lumpur, Putrajaya serta Labuan dengan beberapa ketetapan tertentu.

Dalam kenyatan hari ini, Jawi turut mengumumkan kebenaran memperluaskan bilangan jemaah bagi solat Jumaat di semua ruang yang sesuai di masjid serta surau yang diberi kebenaran khas untuk mendirikan solat Jumaat, termasuk kawasan berkhemah dengan penjarakan fizikal 1.5 meter.

Pengarah Jawi, Datuk Mohd Ajib Ismail berkata, ketetapan baharu itu akan berkuat kuasa pada 18 Mac, setelah diperkenan Yang di-Pertuan Agong dan berdasarkan perkembangan terkini.

“Bilangan jemaah bagi solat fardu adalah mengikut kapasiti sebenar masjid dan surau dengan penjarakan fizikal 1.5 meter.

“Masjid dan surau di kawasan PKPB dan PKPP dibenarkan mengadakan aktiviti pengimarahan seperti kuliah Maghrib, kuliah Subuh, kuliah Dhuha dan sebagainya dengan penjarakan fizikal 1.5 meter,” katanya.

Bagi aktiviti pengimarahan bulan Ramadan, Mohd Ajib berkata, solat sunat tarawih dibenarkan mengikut kapasiti sebenar masjid dan surau dengan penjarakan fizikal 1.5 meter.

Bagaimanapun, pelaksanaan solat sunat tarawih hendaklah dilaksanakan sebanyak 20 rakaat dengan bacaan surah-surah atau ayat-ayat pendek, katanya.

“Tazkirah tidak dibenarkan sepanjang pelaksanaan solat sunat tarawih.

“Tadarus al-Quran boleh dilaksanakan dengan jumlah peserta separuh atau 50 peratus dari kapasiti dewan solat utama dengan penjarakan fizikal 1.5 meter,” katanya.

Beliau berkata, sebarang jamuan berbuka puasa atau iftar dan moreh juga tidak dibenarkan.

Namun, jawatankuasa kariah digalakkan memberi sumbangan berbuka puasa kepada golongan yang memerlukan, dan menyediakan makanan secara berbungkus selepas tarawih untuk dibawa pulang oleh jemaah.

Manakala, qiamullail masih dibenarkan untuk dilaksana iaitu 30 minit sebelum waktu imsak.

“Pembayaran zakat fitrah secara manual atau pembayaran terus kepada amil dibenarkan di samping pembayaran secara dalam talian atau kaedah ditetapkan oleh Baitulmal Majlis Agama Islam Wilayah Persekutuan (MAIWP).

“Semua ketetapan terbaharu ini adalah tertakluk kepada garis panduan yang ditetapkan serta prosedur operasi standard (SOP) oleh Majlis Keselamatan Negara (MKN) dan Kementerian Kesihatan (KKM),” katanya.